Projek kuari dipercayai musnahkan air terjun Tanjung Batu
Oleh MUHAMAD TARMIZE MOHD NOR

17 Januari 2021, 4:06 pm
LUMUT – Projek perkuarian yang diusahakan oleh salah satu agensi berkaitan kerajaan (GLC) dipercayai menjadi punca kepada kemusnahan khazanah alam Air Terjun Tanjung Batu, Segari di sini.
Timbalan Pengerusi Persatuan Aktivis Sahabat Alam (KUASA), Ismady Radzuan berkata, pihaknya menyedari mengenai kemusnahan air terjun tersebut Khamis lalu ketika sedang melakukan tinjauan untuk melakukan projek penanaman semula pokok di sekitar Segari.
“Saya terkejut apabila dari jauh melihat Bukit Segari yang terletak di dalam Hutan Simpanan Kekal (HSK) Segari Melintang ini sudah gondol. Saya terus memikirkan nasib air terjun yang berada di sana setelah melihat keadaan bukit yang telah ditarah itu.
“Hasil tinjauan, kami sangat terkejut apabila air terjun yang mempunyai tujuh tingkat sebelum ini sudah musnah. Sepatutnya di setiap tingkat tersebut ada lubuk atau kolam namun apabila serpihan kayu-kayu dari atas bukit telah jatuh menyebabkan batu-batu yang berada di setiap tingkat itu turut jatuh bersama,” katanya ketika ditemui pemberita ketika melakukan tinjauan di lokasi hari ini.
Tambah Ismady, pihaknya menganggarkan kira-kira 90 peratus kawasan air terjun berkenaan yang mempunyai ketinggian kira-kira 300 meter seluas hampir satu hektar telah musnah dipercayai berpunca daripada aktiviti pembersihan balak di bukit tersebut untuk tujuan perkuarian.
“Untuk makluman, kita semua telah membuat bantahan kepada kerajaan negeri pada 2017 untuk menghentikan semua permit baru aktiviti kuari di sini dan mendapat respon secara bertulis daripada mereka yang menyatakan telah bersetuju untuk menghentikannya.

“Bagaimanapun, kita lihat ada permit baru dikeluarkan pada Julai tahun lalu dan aktiviti pembersihan balak di atas bukit tersebut dipercayai menjadi punca kemusnahan air terjun ini,” katanya.
Katanya, sepatutnya pihak berkuasa atau pihak yang menguruskan projek kuari ini peka dengan khazanah alam semula jadi ini dan ia sering menjadi tumpuan bagi penduduk setempat dan pendaki Bukit Segari ini untuk beriadah serta mandi.
“Jika diikutkan, sekiranya air terjun ini mempunyai kelebaran 10 meter, ia bermaksud 10 meter di kiri dan kanannya merupakan rizab air terjun berkenaan namun kita lihat di sini ia tidak berlaku malah kolam takungan air terjun di bawah pun telah musnah sepenuhnya.
“Untuk memulihkan kembali seperti keadaan seperti asal, ia adalah suatu yang mustahil namun ia boleh pulih secara semula jadi tetapi mengambil masa yang lama,” katanya.
Menurutnya, dalam isu ini sebelum ini, pihaknya bersama Sahabat Alam Malaysia (SAM) dan pertubuhan bukan kerajaan lain telah beberapa kali menggesa agar pihak berkuada mewartakan keseluruhan hutan simpanan tersebut sebagai hutan perlindungan terutamanya sebagai Hutan Taman Negeri di bawah Enakmen Perbadanan Taman Negeri atau Seksyen 10(1)(l), Enakmen Akta Perhutanan Negara 1984 (Pemakaian) 1985.
“Kami amat tidak bersetuju aktiviti dan pengubahan guna tanah hutan dalam HSK seperti perlombongan, pengkuarian, ladang monokultur atau ladang hutan kecuali pengusahasilan (pembalakan) dibawah perolehan berkekalan yang menggunakan keadah Sistem Pengurusan Tebangan Memilih sahaja.
“Kegiatan perlombongan, pengkuarian, pertanian dan pengubahan guna tanah lain dalam HSK boleh menyebabkan fungsi kepelbagaian hayat hutan terjejas serta akan memberi kesan kepada pencapaian pengurusan hutan secara berkekalan yang menjadi teras dalam pengurusan hutan negara,” katanya.
Kelmarin, tular di media sosial beberapa keping gambar yang menunjukkan kemusnahan air terjun berkenaan dipercayai akibat aktiviti kuari yang dijalankan sebuah syarikat agensi berkaitan kerajaan (GLC) meliputi kawasan seluas 18 hektar.
Sementara itu, wakil GLC berkenaan yang turut hadir ke lokasi tersebut enggan mengulas lanjut berkaitan kemusnahan yang berlaku akibat aktiviti kuari yang dijalankan mereka. -K! ONLINE.


PPS di Segamat ditutup
Oleh FARAHWAHIDA AHMAD

17 Januari 2021, 5:05 pm
SEGAMAT – Banjir di daerah ini pulih sepenuhnya dengan ke semua mangsa banjir terakhir dibenarkan pulang ke rumah masing-masing dari pusat pemindahan sementara (PPS) di sini hari ini.
Sekretariat Jawatankuasa Pengurusan Bencana daerah Segamat berkata, PPS di Sekolah Agama Gemereh di sini ditutup pada pukul 2 petang.
Katanya, 76 mangsa terdiri daripada 20 buah keluarga dari Kampung Kampung Seberang Batu Badak yang ditempatkan di PPS sebelum ini dibenarkan pulang secara berperingkat selepas banjir surut.
Sementara itu, mangsa banjir warga emas, Maheran Adon, 78, meluahkan rasa lega dapat kembali ke kediamannya setelah lebih dua minggu menjadi penghuni di PPS sejak awal Januari lalu.
“Kami penduduk kampung ingin mengucapkan berbanyak terima kasih atas kemudahan fasiliti di PPS yang telah di sediakan pelbagai pihak sepanjang musim tengkujuh yang melanda,”katanya.
Dalam pada itu, penduduk kampung dibantu sekumpulan sukarelawan membersihkan kawasan rumah daripada sampah-sarap serta lumpur banjir.

Gotong-royong dilakukan sejak awal pagi hari ini melibatkan 20 buah rumah yang ditenggelami air banjir termenung.- K! ONLINE


Tiga daerah belum surut sepenuhnya
Oleh KOSMO!

17 Januari 2021, 5:37 pm
Oleh MOHD. SHAHRULANOOR ISHAK
KUANTAN – Tiga daerah masih mengalami banjir di negeri ini berikutan aliran Sungai Pahang semakin bertumpu di Maran dan Kuantan sebelum berakhir di hilir Pekan.
Setakat pukul 5 petang tadi, Pekan mencatat bilangan tertinggi dengan angka 1,837 orang mangsa melibatkan 537 keluarga yang ditempatkan di 17 pusat pemindahan.
Sementara itu, Kuantan merekodkan baki 715 mangsa daripada 157 keluarga yang ditempatkan di lima pusat pemindahan, diikuti Maran dengan 220 orang.
Dalam perkembangan berkaitan, stesen amaran banjir Jabatan Air dan Saliran di Paloh Hinai, Pekan mencatat bacaan semakin surut kepada 10.54 meter, namun masih melepasi paras bahaya 10.3 meter.
Ketiadaan hujan lebat yang diramal Jabatan Meterorologi di negeri ini esok turut memberi petanda positif kepada keadaan banjir yang semakin pulih. -K! ONLINE


21 kayak digunakan cari mangsa lemas
Oleh ASLIZA MUSA

17 Januari 2021, 5:02 pm
IPOH – Jabatan Bomba dan Penyelamat Malaysia (JBPM) Perak menggunakan 21 kayak dalam operasi mencari dan menyelamat (SAR) lelaki yang dikhuatiri lemas setelah terjatuh ke dalam longkang di Lebuh Persiaran Klebang 11 dekat Chemor di sini, Khamis lalu.
Ketua Balai Bomba dan Penyelamat (BBP) Ipoh, Azman Hussin berkata, lima kayak itu daripada Akademi Bomba dan Penyelamat Malaysia Wilayah Utara, Tronoh dengan dibantu 15 kayak yang dikendalikan team ‘rafting’, Kamparado.
Katanya, empat buah bot jenis fiber turut digerakkan untuk menyusur sungai dalam operasi mencari mangsa yang masuk hari keempat.
“Kerja-kerja mencari dan menyelamatkan mangsa dibahagikan kepada enam sektor yang bermula dari Chemor iaitu tempat mangsa dilaporkan terjatuh sehingga ke Teluk Intan.
“Operasi pada hari ini juga akan diperluaskan sehingga 50 kilometer di Sungai Perak sehingga menghala ke Kampung Gajah,” katanya di sini hari ini.
Menurut beliau, tiga ekor anjing daripada Unit Anjing Pengesan (K9) bomba turut digunakan bagi membantu operasi mencari mangsa.

Katanya, keadaan air sungai yang cetek menyebabkan pasukan mencari dan menyelamat terpaksa menggunakan teknik ‘meranduk’ atau mengharung air.
“Buat masa ini kita masih belum menemui sebarang petunjuk yang boleh membantu mencari mangsa.
“Operasi masih menggunakan kaedah sama iaitu menyusuri sungai, memeriksa sekitar dua kawasan perangkap sampah dan melakukan pemunggahan di sepanjang tebing sungai yang dipenuhi pokok dan semak tebal,” katanya.
Tambah beliau, seramai 22 orang pegawai dan anggota dari BBP Ipoh, BBP Pasir Puteh dan BBP Batu Gajah serta unit K9 terbabit dalam operasi SAR dengan penglibatan pihak polis, Angkatan Pertahanan Awam Malaysia (APM) dan Pasukan Bomba Sukarela (PBS) Chemor dan Tanjung Tualang.
Dalam kejadian kira-kira pukul 7.30 petang ketika hujan lebat Khamis lalu, Ahmad Amin Ismail, 58, dikatakan terjatuh ke dalam longkang di bahu jalan setelah motosikal Yamaha Ego S yang ditunggangnya terbabas.m -K! ONLINE.


608 individu ditahan ingkar PKP
Oleh NUR HUDA MUSA

17 Januari 2021, 5:39 pm
PETALING JAYA – Polis telah menahan seramai 608 individu atas kesalahan ingkar Prosedur Operasi Standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut seramai 580 orang telah dikompaun manakala 27 direman dan satu dijamin.
“Antara kesalahan ingkar arahan PKP termasuk tidak memakai pelitup muka (200), gagal menyediakan peralatan merekod butiran pelanggan (147), rentas negeri atau daerah tanpa kebenaran (66) gagal mematuhi arahan penjarakan fizikal (46), premis beroperasi lebih masa (42), aktiviti pusat hiburan (11) dan lain-lain (96).
“Sebanyak 2,436 Pasukan Pematuhan yang melibatkan 11,162 anggota telah membuat pemantauan di 3,639 pasar raya, 4,882 restoran serta 1,547 penjaja, 1,394 kilang, 3,128 bank dan 537 pejabat kerajaan,” katanya dalam satu kenyataan di sini hari ini.
Menurutnya, Task Force Operasi Pematuhan yang diketuai Polis Diraja Malaysia (PDRM) tersebut turut memantau sebanyak 909 terminal pengangkutan darat, 283 terminal pengangkutan air serta 91 terminal pengangkutan udara.
“Kawalan sempadan Negara, Ops Benteng semalam juga turut berjaya menahan 17 orang pendatang asing tanpa izin dan dua tekong serta merampas tujuh buah kenderaan darat.

“Sebanyak 415 Sekatan Jalan Raya (SJR) dilaksanakan semalam melibatkan Ops Penawar (336 SJR), Ops Benteng PDRM (40 SJR), Ops Benteng Agensi Keselamatan Sempadan Malaysia (AKSEM) (Sembilan SJR),” jelasnya.
Dalam pada itu Ismail Sabri berkata, Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat 811 pemantauan harian ke atas 11 jenis bekalan barangan termasuk peruncit (617), pemborong (162) dan pengilang (32) semalam.
“Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperolehi.
“Pegawai penguatkuasa KPDNHEP juga telah melakukan 1,166 pemeriksaan khas Pematuhan SOP PKPP. Daripada jumlah itu, 1,161 premis mematuhi SOP yang ditetapkan manakala lima premis diberi amaran kerana tidak patuh SOP,” ujarnya. – K! ONLINE


YouTuber beri monyet minuman tenaga, makan sos cili
Oleh KOSMO!

17 Januari 2021, 5:32 pm
JAKARTA – Seorang YouTuber warga Indonesia dikecam netizen kerana memberi monyet peliharaannya minum minuman tenaga dan sos cili baru-baru ini, lapor laman berita Coconuts.com.
Rakaman video yang dimuat naik YouTuber berkenaan menerima kritikan selepas seorang ahli kumpulan rock Seringai, Arian Arifin menciap status mengenai tindakan kejam lelaki itu di Twitter.
“Saluran YouTube ini melakukan penyiksaan terhadap haiwan. Saya meminta anda semua melaporkannya,” tulis Arian sambil berkongsi cara membuat aduan kepada pengendali laman video YouTube.
Rakaman video berkenaan memaparkan lelaki itu memberikan dua ekor monyet yang diletakkan di dalam sebuah sangkar minuman tenaga selain memaksa haiwan berkenaan menelan sos cili.
YouTuber berkenaan didapati turut memuat naik beberapa klip video mengenai monyet sejak Jun tahun lalu.
Dalam rakaman  video lain, lelaki tersebut turut mengikat tangan   monyet sebagai latihan kepada haiwan itu untuk makan hanya menggunakan mulut.

Satu lagi rakaman video menunjukkan dia mewarnakan seekor spesies monyet terancam dikenali penduduk tempatan sebagai surili atau simpai.
Perbuatan menyiksa haiwan tidak dianggap kesalahan berat di Indonesia.
Berdasarkan undang-undang negara itu, individu yang menyiksa haiwan hingga mati hanya dikenakan hukuman penjara maksimum sembilan bulan atau denda 300 rupiah (90 sen). Agensi


Pemandu disaman, cukai jalan ambulans tamat tempoh
Oleh ROHANA MOHD. NAWI

17 Januari 2021, 4:56 pm
PASIR PUTEH – Kealpaan seorang pemandu ambulans di sebuah klinik swasta di sini untuk memeriksa tarikh tamat tempoh cukai jalan sebelum memulakan perjalanan membawa padah apabila dia disaman dalam Ops Bersepadu di Stesen Penguatkuasa, Jabatan Pengangkutan Jalan (JPJ) Stesen Bukit Jawa dekat Selising di sini hari ini.
Ketua Bahagian Siasatan dan Penguatkuasaan Trafik Ibu Pejabat Polis Daerah (IPD) Pasir Puteh, Inspektor Mohd. Adzrul Amrie Azizan berkata, saman itu dikeluarkan terhadap pemandu yang berusia 32 tahun selepas mendapati cukai jalan ambulans itu tamat tempoh pada bulan lalu.
Katanya, pemandu bersama pembantunya yang berusia lingkungan 40-an sedang dalam perjalanan dari Pasir Puteh ke Kota Bharu sebelum ditahan sepasukan anggota polis dan JPJ untuk pemeriksaan dalam operasi berkenaan.
“Hasil pemeriksaan mendapati, cukai jalan ambulans itu telah tamat tempoh dan dan saman telah dikeluarkan terhadap pemandu terbabit.
“Saman dikeluarkan terhadap pemandu terbabit mengikut Akta Pengangkutan Jalan 1987,” katanya ketika ditemui pemberita di sini hari ini.
Operasi itu dijalankan sempena pelaksanaan Perintah Kawalan Pergerakan (PKP) di negeri ini dengan melibatkan seramai 16 orang termasuk pegawai dan anggota trafik IPD Pasir puteh dan JPJ Stesen Bukit Jawa.

Mengulas lanjut, menurut Mohd. Adzrul Amrie, dalam operasi itu yang bermula pagi tadi, sebanyak 95 buah kenderaan pelbagai jenis telah diperiksa dan 16 saman telah dikeluarkan atas pelbagai kesalahan trafik.
Katanya, sepanjang operasi diadakan, segelintir pemandu memberi alasan yang tidak munasabah untuk merentas daerah dan telah diarahkan agar berpatah balik. -K! ONLINE.


Polis Johor rampas dadah terbesar bernilai RM201 juta
Oleh KHAIRUL MOHD. ALI

17 Januari 2021, 3:38 pm
JOHOR BAHRU – Polis Johor merekodkan rampasan dadah terbesar dalam sejarah Jabatan Siasatan Jenayah Narkotik (JSJN) dengan membuat rampasan dadah bernilai RM201 juta menerusi serbuan di tiga lokasi yang dijadikan stor penyimpanan dadah di sekitar daerah ini.
Ketua Polis Johor, Datuk Ayob Khan Mydin Pitchay berkata, serbuan berkenaan dilakukan di kawasan Mount Austin dan Setia Indah, pada 14 dan 15 Januari lalu.
Jelasnya, serbuan itu ekoran operasi yang dijalankan pihaknya melibatkan tangkapan seramai 15 suspek berusia antara 17 hingga 62 tahun, minggu lalu yang melibatkan rampasan dadah bernilai RM131 juta.
“Hasil soal siasat, empat suspek yang ditahan mendedahkan tiga lagi lokasi yang dijadikan stor penyimpanan dadah di daerah ini.
“Susulan itu, tiga serbuan dijalankan melibatkan sebuah kilang di Mount Austin dan dua rumah sewa di Setia Indah yang dijadikan stor penyimpanan dadah sindiket berkenaan.
“Dalam serbuan itu, polis berjaya merampas 3.2 tan serbuk ekstasi, 26.1 kilogram (kg) cecair ekstasi dan 117 kg serbuk Eramin 5 dengan nilai keseluruhan sebanyak RM201 juta,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.

Katanya, jumlah rampasan dadah berkenaan boleh digunakan oleh seramai lebih 11 juta penagih dadah melibatkan pasaran tempatan dan luar negara.
“Siasatan mendapati sindiket berkenaan telah beroperasi sejak 2018 dengan membawa masuk bahan mentah serta peralatan dari China yang mampu bertahan untuk tempoh tiga tahun,” ujarnya.
Menurut Ayob Khan lagi, dalam serbuan berkenaan, polis turut menahan seorang lelaki berusia 34 tahun di premis kilang Mount Austin pada 14 Januari, manakala seorang lagi lelaki berusia 38 tahun ditahan di Taman Gaya, Ulu Tiram semalam.
“Operasi berkenaan turut menyaksikan beberapa barangan dirampas termasuklah wang tunai berjumlah RM5.8 juta, empat buah kenderaan mewah, barangan kemas dan 62 akaun bank melibatkan nilai keseluruhan RM8.6 juta.
“Jumlah keseluruhan rampasan dadah dan barangan sitaan menerusi serbuan terbaharu ini sebanyak RM210.5 juta manakala jumlah rampasan dan sitaan membabitkan sindiket ini merupakan kedua-dua operasi bernilai RM341 juta,” ujarnya.
Tambah beliau, kedua-dua yang ditahan kini dikenakan reman bagi membantu siasatan manakala 15 suspek yang ditahan sebelum ini turut disambung reman selama empat hari sehingga 20 Januari.
Kes berkenaan disiasat mengikut Seksyen 39B Akta Dadah Berbahaya 1952.- K! ONLINE


Amaran cuaca bahaya di Pantai Barat Sabah hari ini
Oleh AHMAD SHAHERMAN SHAMSURI

17 Januari 2021, 2:46 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran cuaca bahaya peringkat merah bagi kawasan Pantai Barat di negeri Sabah sepanjang hari ini.
Menurut kenyataan yang dikeluarkan MetMalaysia pagi tadi, kawasan berkenaan akan menerima hujan yang sangat lebat sepanjang hari ini.
Pada masa sama, MetMalaysia turut mengeluarkan amaran cuaca buruk peringkat jingga di kawasan sama bermula esok sehingga lusa.
Selain Pantai Barat, Sabah amaran sama turut dikeluarkan bagi kawasan di kawasan pedalaman negeri itu melibatkan kawasan Sipitang; Kuala Penyu; Tenom; Beaufort; Keningau dan Tambunan.
“Turut terjejas di Sandakan melibatkan kawasan Telupid, Beluran serta kawasan Kudat. Dijangkakan semua kawasan ini akan mengalami hujan lebat sepanjang hari ini,” katanya di laman Facebook hari ini.
Dalam kenyataan sama, MetMalaysia turut mengeluarkan amaran cuaca waspada peringkat kuning di beberapa daerah lain di Sabah dan Sarawak sehingga Selasa ini.

“Di Sabah ia melibatkan daerah Sipitang; Kuala Penyu; Tenom; Beaufort; Keningau; Tambunan; Sandakan; Telupid; Beluran dan Kudat.
“Manakala di negeri Sarawak ia melibatkan kawasan Subis; Beluru; Marudi; Miri; dan Limbang serta seluruh negeri Wilayah Persekutuan Labuan,” ujar MetMalaysia.
Tambah MetMalaysia, semua kawasan terbabit dijangka akan mengalami hujan lebat.-K! ONLINE


Gantung Perlembagaan Negara tidak pulihkan pandemik Covid-19
Oleh ZULKIFLI MANZOR

17 Januari 2021, 3:28 pm
PETALING JAYA – Menggantung Perlembagaan Negara sama ada secara separa atau sepenuhnya tidak akan membantu memulihkan pandemik Covid-19.
Timbalan Presiden UMNO, Datuk Seri Mohamad Hasan berkata, adalah baik jika kerajaan mengisytiharkan “the state of Health Emergency” dan memperkenalkan ordinan spesifik bagi tujuan tersebut.
“Hanya memperbaiki strategi kesihatan, mempertingkatkan kawalan penyakit seperti pendekatan Perintah Kawalan Pergerakan (PKP), menyegerakan immunisasi akan memulihkan Malaysia dari wabak ini.
“UMNO akan menyokong segala usaha kerajaan membasmi wabak ini. Pendirian ini tiada tawar menawar,” katanya dalam satu kenyataan hari ini.
Terdahulu, Mohamad berkata, Malaysia berada dalam kedudukan yang belum pernah terjadi dalam sejarahnya.
Menurut beliau, pandemik semakin menular, ekonomi merudum, negara diisytihar darurat, perlembagaan di gantung dan parlimen tidak berfungsi.

Kata beliau, UMNO akan berusaha sedaya upaya memulihkan semula demokrasi dan mengembalikan semula fungsi perlembagaan.
Tegas beliau, Malaysia adalah demokrasi yang berjaya, malah teladan negara demokratik yang terbaik dalam kalangan negara Islam.
“Demokrasi Malaysia tidak boleh dikalahkan oleh pandemik atau apa jua cabaran yang melanda negara ini.
“Ia akan terus menjadi negara hukum dengan Perlembagaan sebagai undang-undang tertinggi dan pedomannya,” katanya. K! ONLINE


KPDNHEP sangkal dakwaan harga minyak polibeg 1kg naik
Oleh NUR SHARIEZA ISMAIL

17 Januari 2021, 2:36 pm
SEPANG – Kementerian Perdagangan Dalam Negeri dan Hal Ehwal Pengguna (KPDNHEP) menyangkal dakwaan mengatakan harga minyak masak polibeg 1 kilogram (kg) dijual pada harga tinggi ketika Perintah Kawalan Pergerakan (PKP).
Menterinya, Datuk Seri Alexander Nanta Linggi berkata, kementerian juga menerima aduan berhubung harga minyak botol bersaiz 5kg dijual pada harga tinggi di pasaran.
Beliau berkata, harga minyak masak dalam bentuk pembungkusan 1kg adalah barang kawalan bersubsidi sejak 2007 yang dijual pada harga RM2.50 sekilogram manakala minyak botol 5kg tertakluk kepada harga pasaran terbuka.
Menurutnya, bermula November 2016, Kerajaan melalui KPDNHEP memulakan Program Skim Rasionalisasi Harga Minyak Masak (COSS) dengan hanya memberikan subsidi kepada minyak masak dalam bungkusan 1kg.
“Kerajaan masih mengekalkan pemberian subsidi minyak masak 1kg bertujuan memastikan rakyat dapat menikmati bekalan minyak itu dengan harga mampu milik.
“Pada masa ini, sebanyak 60,000 tan minyak masak bersubsidi disediakan setiap sebulan dan diedarkan di seluruh negara termasuk di kawasan luar bandar dan jumlah pengeluaran ini adalah mencukupi,” katanya dalam kenyataan hari ini.

Alexander berkata, KPDNHEP komited memastikan keberadaan bekalan minyak masak bersubsidi di pasaran menerusi pemantauan ke atas pengilang dan syarikat pembungkus minyak masak, mengaudit di setiap rantaian bekalan serta menjalankan pemeriksaan harian di peruncit, pemborong dan pasar raya.
Beliau memaklumkan, sebanyak enam notis di bawah Seksyen 21, Akta Kawalan Harga dan Antipencatutan (AKHAP) 2011 telah dikemukakan kepada peniaga untuk mendapatkan maklumat lanjut berhubung kenaikan harga bekalan minyak masak yang berlaku dan mengesan jika wujud sebarang elemen pencatutan.
“Mana-mana peniaga yang didapati cuba mengambil kesempatan dan menaikkan harga minyak masak tanpa mematuhi perundangan tersebut juga boleh diambil tindakan yang tegas di bawah AKHAP 2011,” katanya. – K! ONLINE.


SPAN potong bekalan air tapak semaian cili kerana guna bekalan air tidak sah
Oleh MOHD. HUSNI MOHD. NOOR

17 Januari 2021, 2:42 pm
PUTRAJAYA – Suruhanjaya Perkhidmatan Air Negara (SPAN) bertindak memotong bekalan air di sebuah tapak semaian cili fertigasi di Semenyih, semalam kerana menggunakan bekalan air secara tidak sah.
Menerusi kenyataan akhbar, SPAN berkata, pihaknya bertindak hasil maklumat risikan dan mendapati wujud aktiviti penyambungan bekalan air secara menyalahi undang-undang di tapak semaian itu.
“Hasil siasatan di tapak telah menemui satu sambungan paip tanpa menggunakan meter yang disyaki digunakan bagi tujuan tapak semaian tersebut dan kegunaan harian pekerja.
“Tindakan pemotongan bekalan air diambil serta-merta dan pengusaha tapak semaian yang bertanggungjawab akan dipanggil untuk memberi keterangan dan bakal berdepan tindakan undang-undang,” katanya.
Katanya, operasi berkenaan disertai Unit Penguatkuasaan, Pengurusan Air Selangor Sdn Bhd (Air Selangor) dan Bahagian Penguatkuasaan SPAN.
Menurutnya lagi, SPAN sentiasa komited menjalin kerjasama berterusan bersama operator bekalan air bagi mencegah aktiviti penyambungan bekalan air secara menyalahi undang-undang yang menjadi penyumbang kepada pengurangan kadar air tidak terhasil (NRW).

“Kesalahan membuat penyambungan bekalan air secara menyalahi undang-undang dari sesalur utama awam boleh disiasat mengikut Seksyen 123(1) Akta Industri Perkhidmatan Air 2006 [Akta 655].
“Jika sabit kesalahan, mereka boleh didenda tidak melebihi RM100,000 atau dipenjara selama tempoh tidak melebihi satu tahun atau kedua-duanya sekali,” katanya.
Katanya, pengguna boleh menghubungi talian 03-8317 9333 atau emel [email protected] jika mempunyai maklumat mengenai penyambungan bekalan air yang menyalahi undang-undang. – K! ONLINE.


Daerah Penampang dilanda banjir
Oleh IVAN AMIRUL

17 Januari 2021, 2:30 pm
PENAMPANG – Hujan lebat sejak petang semalam mengakibatkan kira-kira 16 kampung serta taman perumahan dilanda banjir di sekitar daerah Penampang di sini.
Turut dilaporkan sebanyak 12 jalan di sekitar daerah berkenaan juga sudah dinaiki air sehingga tidak dapat dilaluan kenderaan.
Paras bacaan air di sekitar Penampang setakat ini dicatatkan mencecah 9.49 meter iaitu melebihi paras bahaya.
Jurucakap Jabatan Bomba dan Penyelamat Malaysia (JBPM) Sabah berkata, operasi pemindahan penduduk terjejas mula dijalankan sejak lewat malam tadi.
“Setakat ini operasi pemindahan membabitkan seramai 31 individu daripada tujuh keluarga sekitar penampang.
“Semua mangsa dipindahkan ke Pusat Pemindahan Sementara (PPS) di rumah Kelab Kompleks Sukan Penampang,” katanya ketika dihubungi, hari ini.

Mengulas lanjut, jurucakap JBPM menyatakan operasi masih diteruskan membabitkan kerjasama pelbagai agensi pasukan keselamatan yang membuat pemantauan di beberapa kawasan yang dinaiki air.
Menurutnya, pemantauan mendapati paras air semakin meningkat berikutan hujan masih lagi berterusan.
“Kawasan yang terjejas adalah membabitkan Millenium Height Bundusan, Penampang Proper, Kampung Kumbau, Kg Dabak, Kg Limbanak Kituau, Kg Kolopis, Kg Inobong, Kg Tuavon, Kg Nambazan dan Kg Kibabaig.
“Selain itu, turut terjejas Kg Dungkahang, Pekan Donggongon, Taman Penampang, Regency Park dan Taman Sahabat,” katanya.
Sementara itu, Ibu Pejabat Polis Daerah (IPD) Penampang dinaiki air sehingga menyebabkan sebahagian urusan di IPD berkenaan tergendala seketika.
Ketua Polis Daerah Penampang Deputi Superintendan Mohd Haris Ibrahim bagaimanapun berkata, pasukan petugas polis meneruskan operasi pemantauan banjir termasuk menjaga lalu-lintas di kawasan terjejas.
“Kebanyakan jalan utama di sekitar Daerah Penampang dinaiki air dan pengguna jalan raya diminta untuk berhati-hati ketika melalui kawasan banjir serta patuh kepada arahan semasa oleh pihak berkuasa.
“Sebarang pertanyaan mengenai perkembangan banjir serta kawasan-kawasan yang terlibat boleh hubungi Bilik Gerakan Operasi Bencana Daerah Penampang di talian 088-726054,” katanya. -K! ONLINE.


Jasmine Suraya pilih Remy Ishak untuk beraksi panas
Oleh KOSMO!

17 Januari 2021, 3:04 pm
PETALING JAYA – Pelakon Jasmine Suraya bersedia untuk melakonkan babak panas dalam mana-mana drama atau filem sekiranya diberi peluang.
Perkara tersebut diakui sendiri oleh pelakon yang kini popular menerusi drama Bidadari Salju itu menerusi segmen soal jawab bersama pengikut Instagramnya semalam.
Jasmine berkongsi perkara tersebut menerusi segmen soal jawab bersama pengikut Instagramnya semalam.
Jawapan tersebut diberikan selepas seorang pengikut bertanyakan soalan: “Saya terfikir sama ada awak sanggup melakukan babak panas dalam drama atau filem.”
Jawab pemilik nama penuh Jasmine Suraya Chin Xian Mei itu, dia bersedia untuk melakukan aksi tersebut sekiranya babak berkenaan wajar dipersembahkan kepada penonton dalam sesebuah drama atau filem.
“Ya, saya akan lakukan sekiranya babak tersebut wajar dan memberi impak terhadap jalan cerita,” tulisnya.
Lebih mencetuskan kehangatan, pelakon berusia 32 tahun itu turut memilih pelakon kacak Remy Ishak sebagai pasangan untuk melakonkan babak panas berkenaan.

“Jika saya diberi pilihan, saya akan memilih Remy untuk menjayakan babak tersebut dengan saya,” katanya ringkas.
Baru-baru ini, lakonan Jasmine sebagai watak penggoda bernama Jeannie dalam Bidadari Salju antara yang memberi impak sehingga dia menerima ugutan bunuh dan disimbah asid daripada penonton drama berkenaan.
Bidadari Salju yang kini hangat ditayangkan dalam slot Akasia TV3 turut membariskan Sweet Qismina dan Adam Lee sebagai teraju utama.
Terdahulu, Jasmine merupakan pelakon berbangsa Cina yang sering diberikan watak sebagai wanita Melayu dalam kebanyakan drama dan filem. – K! ONLINE


Bapa Bob Lokman didenda RM4,000
Oleh MUHAMMAD AYMAN GHAFFA

17 Januari 2021, 3:33 pm
KOTA BHARU – Bapa pelakon, pelawak dan penulis lirik, Bob Lokman didenda RM4,000 oleh Mahkamah Majistret di sini hari ini selepas mengaku bersalah atas pertuduhan mengugut dan merosakkan harta Masjid Tok Kenali di sini pada November lalu.
Tertuduh, Lokman Ahmad, 83, yang hadir ke mahkamah dengan menaiki kerusi roda membuat pengakuan itu selepas pertuduhan terhadapnya dibacakan oleh jurubahasa di hadapan Majistret Mohd. Izuddin Mohd. Shukri.
Mengikut pertuduhan pertama, tertuduh didakwa telah mengeluarkan kata-kata ugutan dengan memberitahu seorang lelaki bahawa ingin menetak dan menembak Muhammad Hafiz Hukmi Wardi,32, sehingga mendatangkan ketakutan kepadanya. – K! ONLINE.


PKRC Maeps meriah umpama kem bina semangat
Oleh MOHD. HUSNI MOHD. NOOR

17 Januari 2021, 3:48 pm
PUTRAJAYA – Ini pusat kuarantin Covid-19 atau kem bina semangat? Itu mungkin gambaran awal diberikan penghuni Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (Maeps) selepas melangkah masuk ke pusat itu bagi menjalani rawatan Covid-19.
Apa tidaknya, penghuni boleh melakukan pelbagai aktiviti bagi mengisi masa terluang termasuk menyertai aktiviti zumba, senamrobik dan beramah mesra sesama penghuni lain.
Berdasarkan tinjauan terhadap rakaman-rakaman video TikTok dan perkongsian di laman sosial, penghuni pusat kuarantin itu berkongsi pelbagai ragam dan gelagat sepanjang berada di sana.
Ada yang memuat naik video menerusi aplikasi TikTok, menyanyi, bergurau senda dengan petugas barisan hadapan, bergotong royong membersihkan kawasan kuarantin dan membantu mengagihkan makanan kepada penghuni lain.
Malah, penghuni juga akan bersorak meraikan rakan-rakan penghuni yang discaj dan meraikan penghuni yang baru masuk ke pusat itu.
Gambaran dipaparkan itu jelas menunjukkan PKRC Maeps bukanlah satu tempat yang ‘menakutkan’ sebagaimana difikirkan masyarakat di luar sana.

Salah seorang penghuni di pusat itu, Muhammad Fakhrul Aiman Misnon, 20, berkata, dia akui pada mulanya takut apabila dimaklumkan perlu masuk ke pusat itu.
Namun, katanya, selepas beberapa hari, dia mulai selesa selepas bercampur gaul dengan penghuni lain terutama yang ‘satu kepala’.
“Alhamdulillah semuanya baik-baik tidak kira muda, tua atau kanak-kanak walaupun kami tidak mengenali antara satu sama lain.
“Di sini, tak kisah apa pangkat, kerja dan latar belakang, semuanya bergaul mesra dan baik. Kalau jenis pendiam susah dapat kawan tetapi macam saya pula jenis suka berkawan.
“Paling saya tak sangka adalah makanan yang dihidangkan di sini sedap dan menyelerakan macam hotel lima bintang,” katanya yang kini menuntut Kolej Komuniti Bentong, Bentong, Pahang.
Katanya, dia berterima kasih kepada jururawat di PKRC itu atas layanan diberikan dan walaupun mereka juga sebenarnya keletihan.
Selain itu, katanya, dia bertuah kerana berpeluang solat fardu dan solat Jumaat secara berjemaah di dalam pusat kuarantin tersebut.
“Di sini, kami solat tanpa penjarakan fizikal,” katanya yang mula masuk ke pusat itu pada 10 Januari lalu.
Muhammad Fakhrul berkata, dia sudah dibenarkan keluar dari pusat kuarantin ini hari ini. K! ONLINE.


Guru cederakan dua beradik didenda RM1,000
Oleh MUHAMMAD AYMAN GHAFFA

17 Januari 2021, 3:44 pm
KOTA BHARU – Seorang guru didenda RM1,000 di Mahkamah Majistret di sini hari ini selepas mengaku bersalah atas pertuduhan dengan sengaja mencederakan dua beradik lelaki pada dua tahun lalu.
Tertuduh, Yusri Budin, 44, yang hadir ke mahkamah dengan menaiki kerusi roda membuat pengakuan itu selepas pertuduhan terhadapnya dibacakan oleh jurubahasa di hadapan Majistret Mohd. Izuddin Mohd. Shukri.
Mengikut pertuduhan, tertuduh yang bertugas di sebuah sekolah di Perak didakwa dengan sengaja mendatangkan kecederaan atas bangkitan marah terhadap Muhammad Faizal Mustaffa Kamal, 43, dan Muhammad Aiman Mustaffa Kamal, 30.
Kesalahan itu dilakukan oleh tertuduh di tepi jalan hadapan sebuah kolej di Lembah Sireh di sini kira-kira pukul 8.15 malam pada 28 Mac 2019.
Tertuduh didakwa mengikut Seksyen 334 Kanun Keseksaan yang memperuntukkan hukuman penjara sehingga satu bulan atau denda sehingga RM1,000 atau kedua-duanya jika sabit kesalahan.
Pendakwaan dikendalikan oleh Timbalan Pendakwa Raya, Sharifah Amirda Shasha Amir Sharifuddin manakala tertuduh diwakili peguam Yayasan Bantuan Guaman Kebangsaan (YBGK), Raja Mohammad Afiq Raja Azmi.

Terdahulu, Raja Mohammad Afiq memohon agar mahkamah menjatihuhkan hukuman yang ringan memandangkan anak guamnya sudah insaf.
Katanya, tertuduh kini sedang menerima rawatan selepas mengalami kecederaan akibat kemalangan Disember lalu selain perlu menanggung seorang isteri dan enam orang anak berusia antara enam bulan hingga 19 tahun.
Bagaimanapun, Sharifah Amirda Shasha memohon hukuman yang setimpal dikenakan terhadap tertuduh supaya kejadian itu tidak berulang dan menjadi pengajaran kepadanya.
Mahkamah kemudian menjatuhkan hukuman denda sebanyak RM1,000 dan sebulan penjara sekiranya gagal membayar jumlah tersebut.
Tertuduh membayar denda yang ditetapkan oleh mahkamah. – K! ONLINE.


Ambil vaksin Covid-19, dapat ganja percuma
Oleh KOSMO!

17 Januari 2021, 11:21 am
WASHINGTON – Orang ramai yang mengambil suntikan vaksin Covid-19 akan diberikan sepeket ganja secara percuma di bandar Washington dalam masa terdekat, lapor akhbar Daily Star baru-baru ini.
Pengasas bersama Persatuan DC Marijuana Justice (DCMJ), Adam Eidinger berkata, langkah itu adalah inisiatif untuk mengubah persepsi negatif orang awam terhadap vaksin koronavirus.
DCMJ ialah satu organisasi yang memperjuangkan hak penggunaan ganja dan menuntut bahan itu dibenarkan untuk digunakan mengikut undang-undang di Washington.
“Jika percaya terhadap sains yang menyokong penggunaan ganja dalam perubatan, anda harus percaya kepada sains keberkesanan vaksin.
“Inisiatif yang dinamakan Ganja untuk Suntikan ini akan dijalankan selepas klinik-klinik vaksin di Washington dibuka,” katanya.
Organisasi itu juga merancang untuk mengedarkan ganja berbentuk rokok bagi meraikan majlis angkat sumpah Presiden Amerika Syarikat baharu, Joe Biden minggu depan.

Bagaimanapun, pelan itu terpaksa ditunda selepas mengambil kira keadaan pandemik dan risiko tercetusnya keganasan bersenjata di bangunan Capitol. – Agensi


Aniaya remaja perempuan dalam lokap, PDRM siasat anggota terlibat
Oleh EDDY AQMAL MOHAMED HAMIDI

17 Januari 2021, 12:17 pm
PETALING JAYA – Siasatan berhubung dakwaan kejadian rogol di dalam lokap Balai Polis Pusat Miri, Sarawak, 9 Januari lalu sedang dilakukan secara teliti dan menyeluruh oleh pihak Polis Diraja Malaysia (PDRM).
Pesuruhjaya Polis Sarawak, Datuk Aidi Ismail ketika dihubungi mengesahkan kejadian tersebut dan memaklumkan bahawa tahanan lelaki yang terlibat sudah didakwa mengikut Seksyen 376(1) Kanun Keseksaan dan akan disebut semula di Mahkamah Miri pada 9 Februari depan.
“Seperti yang telah dimaklumkan sebelum ini, dua pegawai polis yang ditugaskan menjaga lokap ketika kejadian itu telah digantung tugas dan kini sedang dalam siasatan. Mereka sepatutnya menjalankan tugas tetapi gagal melakukannya.
“Siasatan juga dilakukan ke atas penyelia mereka bagi melihat sekiranya ada unsur kecuaian dalam kes ini kerana dia sepatutnya bertindak mengawasi kedua-dua anggota tersebut dan adakah semuanya dalam keadaan seperti sepatutnya atau tidak, “katanya kepada Kosmo! ketika dihubungi hari ini.
Tambah beliau, kes berkenaan bagaimanapun masih di dalam siasatan dan tiada sebarang pertambahan maklumat yang boleh dikongsikan sehingga ia selesai.
Terdahulu, seorang remaja perempuan berusia 16 tahun telah membuat laporan polis pada 16 Januari lalu mendakwa telah dirogol oleh seorang tahanan lelaki sewaktu ditempatkan di lokap Balai Polis Pusat Miri, Sarawak pada 8 Januari.

Remaja itu mendakwa, dia telah diletakkan bersama 12 lagi tahanan lelaki di sel lokap berasingan namun kesemua pintu sel lokap tahanan yang lain tidak dikunci.
Jelasnya, kira-kira pukul 4 hingga 5 pagi 9 Januari, sel lokapnya telah dibuka oleh seorang tahanan lelaki yang memiliki kunci dan dia telah dirogol oleh individu berkenaan di tandas balai polis tersebut. – K! ONLINE.


Liverpool perlu pikul tanggungjawab sekat United
Oleh KOSMO!

17 Januari 2021, 12:45 pm
LIVERPOOL – Pengulas sukan yang juga bekas pemain pertahanan Liverpool, Jamie Carragher percaya Liverpool perlu kembali mendapatkan prestasi dan membuktikan bahawa mereka adalah pasukan terbaik dengan menampilkan persembahan bertenaga.
Menurutnya, aksi menentang Manchester United awal pagi esok adalah sangat penting dan menjadi tanggungjawab mereka untuk menghalang pasukan itu untuk mendapatkan kedudukan yang terlalu selesa di puncak liga.
“Saya fikir ini adalah perlawanan yang cukup besar buat Liverpool. Mereka perlu ambil tanggungjawab untuk menghalang United. Kemenangan hanya akan membuatkan United bertambah yakin bahawa mereka mampu menjuarai saingan liga musim ini.
“Saya percaya ramai yang berpendapat United akan tewas pada aksi kali ini, tetapi sekiranya mereka menang ke atas Liverpool di Anfield, mereka akan benar-benar mencipta kejutan untuk musim ini.
“Ini adalah aksi Liverpool perlu menunjukkan bahawa mereka adalah pasukan juara, lebih baik berbanding pasukan lain dan dapatkan keputusan yang baik. Mereka perlu kembali ‘menghantar’ United ke tempat di mana mereka sepatutnya berada,” jelasnya.
Liverpool mengharungi tiga perlawanan tanpa kemenangan, seri ketika menentang West Bromwich dan Newcastle sebelum dikejutkan dengan kekalahan kepada Southampton pada aksi terakhir.

Namun, aksi di Anfield mungkin mampu memberikan kelebihan kepada Liverpool apabila mereka tidak pernah tewas dalam tempoh tiga tahun setengah dalam saingan Liga Perdana Inggeris. – AGENSI


Tidak patuh SOP, pasar tutup 7 hari
Oleh MOHD SYALMIZI HAMID

17 Januari 2021, 12:09 pm
SEBERANG PERAI – Pihak berkuasa mengarahkan Pasar Awam Apollo Raja Uda, Butterworth di sini ditutup selama tujuh hari selepas mendapati pengunjung dan pihak pengurusan gagal mematuhi prosedur operasi standard (SOP) semasa pemeriksaan hari ini.
Operasi Bersepadu Pemantauan Pematuhan SOP Perintah Kawalan Pergerakan (PKP) selama kira-kira 2 jam bermula pukul 8.30 pagi itu dibuat bagi memastikan pengunjung dan penganjur pasar mematuhi SOP.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pemeriksaan mendapati tiada penjarakan fizikal dalam kalangan pengunjung di pasar berkenaan.
“Penganjur juga didapati tidak mengawal had keluar dan masuk pelanggan, manakala kawasan di dalam pasar terlampau sesak sehingga menyukarkan penjarakan fizikal.
“Laluan masuk ke dalam pasar juga tidak ditanda jarak fizikal dan orang awam beratur sehingga ke bahu jalan sehingga boleh membahayakan,” katanya kepada pemberita hari ini.
Menurutnya, polis telah mengarahkan penganjur membuat perancangan pengurusan bagi mengawal pelanggan dengan lebih sistematik dan mematuhi SOP.

“Wakil Kementerian Kesihatan (KKM) mengeluarkan notis penutupan operasi pasar itu selama tujuh hari bagi tindakan susun atur semula sistem keluar dan masuk orang awam,” katanya lagi.
Dalam pada itu, Noorzainy berkata, pemantauan pihaknya di Pasar Awam Bagan Ajam, Butterworth di sini bagaimanapun mendapati penganjur tidak mengawal had keluar dan masuk pelanggan.
“Laluan ‘lorong tikus’ tidak ditutup dengan sempurna sehingga pengunjung boleh mencuri masuk melaluinya.
“Kita memberi amaran supaya penganjur membuat susun atur semula siatem keluar dan masuknya,” katanya.
Operasi berkenaan disertai Polis Diraja Malaysia, Majlis Bandaraya Seberang Perai dan KKM.
Negeri ini melaksanakan PKP selama 14 hari sehingga 26 Januari depan. – K! ONLINE


MKN nafi akan laksana PKP di Kedah, mulai esok
Oleh MOHD. HUSNI MOHD. NOOR

17 Januari 2021, 12:04 pm
PUTRAJAYA – Majlis Keselamatan Negara (MKN) hari ini menafikan akan melaksanakan Perintah Kawalan Pergerakan (PKP) di Kedah, bermula esok.
MKN menerusi laman sosial Facebook hari ini berkata, mesej yang yang tular menerusi aplikasi sosial Whatsapp yang mengaitkan perkara itu adalah palsu.
“Mesej ini adalah palsu. Tak pasti jangan kongsi,” katanya.
Sebelum ini, tular mengenai mesej yang mengaitkan MKN akan mengadakan PKP di seluruh negeri Kedah bermula esok hingga 31 Januari ini.
Mesej itu turut menyebut pelaksanaan PKP itu perlu dibuat susulan peningkatan kes antara 80 hingga 100 kes sehari yang mana 90 peratus daerah di negeri itu kini berada dalam zon merah dan jingga.
Menerusi pengumuman kes positif harian Covid-19 oleh Ketua Pengarah Kesihatan Tan Sri Dr Noor Hisham Abdullah semalam, sebanyak 195 kes positif direkodkan di negeri Kedah semalam.

Ketika ini, Kedah dan empat negeri lain menjalani PKP Bersyarat (PKPB).
Kerajaan pada 11 Januari lalu mengumumkan pelaksanaan PKP di lima negeri dan tiga wilayah persekutuan, enam negeri dilaksanakan PKP Bersyararat (PKPB) dan dua negeri akan menjalani PKP Pemulihan (PKPP).
Dua hari lalu, kerajaan turut mengumunkan pelaksanaan PKP di Kelantan bermula 16 hingga 29 Januari depan. – K! ONLINE.


Cavani, Pogba watak utama
Oleh KOSMO!

17 Januari 2021, 12:17 pm
MANCHESTER – Bekas penyerang Manchester United, Dimitar Berbatov percaya benteng pertahanan Liverpool bakal berdepan masalah menentang The Red Devils di Anfield awal pagi esok.
Menurutnya, kehadiran Edinson Cavani dalam kesebelasan utama bukanlah satu perkara yang menggembirakan Jurgen Klopp kerana pengalaman dan kemampuan pemain antarabangsa Uruguay itu.
“Saya fikir ia akan menjadi satu perlawanan yang sengit dan seimbang. Kedua-dua pasukan mempunyai jentera penggempur yang pantas seperti (Mohamed) Salah, (Sadio) Mane, (Marcus) Rashford dan (Anthony) Martial.
“Pada saya, United perlu menyenaraikan Cavani kerana pengalaman dan kepintarannya untuk ‘membuka’ kunci benteng Liverpool dan dia mampu menjadi senjata terbaik United.
“Selain itu, Paul Pogba juga, jika dia terus beraksi dengan prestasi semasa yang ditunjukkan, kesungguhan membantu pertahanan kemudian membuat serangan, teknik dan visi yang dimiliki, dia juga mampu menjadi ancaman besar buat Liverpool,” katanya.
Bagaimanapun, isu yang sering menghantui United adalah prestasi terumbang-ambing bahagian pertahanan mereka.

Statistik tiga perlawanan terakhir mungkin sedikit melegakan peminat apabila mereka sekadar melepaskan satu gol.
Bagi Berbatov, pengurus United, Ole Gunnar Solskjaer tidak perlu memasang impian besar kerana seri sudah memadai.
“United tidak perlu menjadikan perlawanan ini sukar. Mereka perlu bermain secara mudah, dapatkan bola kemudian buat hantaran, satu atau dua sentuhan dan saya fikir United tidak ada masalah besar.
“Pendapat peribadi saya, apa yang penting adalah United tidak tewas. Dapatkan satu mata juga sudah baik kerana ia boleh memberi perbezaan besar. Anda mampu menjadi juara dengan satu mata,” jelasnya. – AGENSI


Almy Nadia ‘sekolahkan’ netizen mahu popular
Oleh NUR EMIRA SAIZALI

17 Januari 2021, 11:50 am
PETALING JAYA – Pelakon Datin Almy Nadia naik berang terhadap individu yang melakukan cabaran untuk menduga sama ada seseorang artis itu sombong atau sebaliknya.
Perkara tersebut didedahkan isteri kepada pelakon Datuk Fizz Fairuz itu dalam satu muat naik InstaStorynya yang memaparkan tangkap layar mesej daripada pengguna media sosial dikenali sebagai @heyyo memberi salam kepadanya sebelum dijawab oleh Almy.
Individu tersebut seterusnya memberitahu dia sedang melakukan cabaran dengan menghantar mesej kepada selebriti untuk melihat respons sama ada mereka seorang yang sombong atau tidak.
Bengang dirinya menjadi salah seorang ‘mangsa’ cabaran tersebut, Almy atau nama sebenarnya Almy Nadia Aminuddin Shah,37, menegur tindakan individu itu yang disifatkannya tidak memahami kehidupan berkeluarga dan komitmen seseorang selebriti adalah lebih penting daripada sekadar melayari laman sosial.

Tangkap layar yang dimuat naik Almy mengenai seorang individu yang melakukan cabaran menggunakan dirinya.
“Artis ini cari rezeki juga, ada keluarga dan kerja. Bukan nak mengadap telefon 24 jam sahaja dan perlukah buat cabaran ‘nak tengok artis mana yang tak sombong’.
“Disebabkan Perintah Kawalan Pergerakan (PKP) 2.0, sanggup cari kerja yang tak masuk akal! Maaf jika kata begini tetapi kalau awak di tempat kami, apa anda rasa?,” katanya.

Pelakon yang dikenali menerusi drama Dunia Baru itu beranggapan individu tersebut hanya mahu meraih populariti ‘segera’ dengan melakukan perkara sebegitu supaya tular dengan pantas.
“Ini tanda PKP 2.0 ini mereka tiada kerja tapi cari kerja yang tidak berfaedah untuk popular dan viral cepat. Tak kisah siapa pun, perangai dan adab itu penting dik!
“Ingat sampai bila-bila jangan buat kerja gila. Nanti dibalas dengan kerja gila, faham! Hendak popular? Mari saya jadikan awak terkenal,” ujarnya.
Individu tersebut dilihat sudah menyahaktifkan akaun Instagramnya susulan pendedahan Almy semalam.
Tinjauan Kosmo! Online mendapati akaun tersebut sudah dinyahaktif selepas Almy berkongsi tentang perkara tersebut dalam InstaStory. – K! ONLINE


Keluarga terpaksa jel anak dalam ‘sangkar’
Oleh KOSMO!

17 Januari 2021, 11:15 am
MANILA – Seorang wanita Filipina yang menghidap masalah mental terpaksa dikurung oleh keluarga sendiri sejak lima tahun lalu, menurut akhbar The Sun UK kelmarin.
Wanita tersebut cuma dikenali sebagai Bebe, 29, dan bercita-cita menjadi seorang model terkenal sebelum dia disahkan menghidap masalah kemurungan psikotik pada 2014.
Menurut kenalan keluarga, Bebe pernah dimasukkan ke unit psikiatri di sebuah hospital di wilayah Negros Occidental.
Bebe pada awalnya bertambah sihat selepas setahun menjalani rawatan dan doktor membenarkannya pulang ke rumah.
Bagaimanapun, keadaan berubah selepas bapanya jatuh sakit pada 2015 dan keluarganya tidak mampu menanggung bil perubatan Bebe.
Akibat gagal meneruskan pengambilan ubat yang sudah ditetapkan doktor, Bebe kembali murung dan berhalusinasi.

“Kadang-kadang dia baling barang ke arah jiran atau berkeliaran di luar rumah dan menaiki bas tanpa arah tuju.
“Dia pernah hilang selama satu minggu dan ditemui semula keluarga di wilayah Cebu selepas menerima panggilan daripada polis,” katanya.
Bagi mengelakkan Bebe melarikan diri, keluarganya membina satu ‘sangkar’ dan mengurungnya dalam rumah.
Bebe terpaksa dipakaikan sarung guni kerana dia akan memakan pakaian sendiri hingga koyak.
“Saya berharap ada pihak sudi hulur bantuan untuk membantu merawat Bebe supaya dia kembali sihat.
“Dia terpaksa dikurung keluarga kerana tidak mahu Bebe menyakiti diri sendiri semasa dia berhalusinasi,” jelasnya. – Agensi


477 premis perniagaan diberi amaran
Oleh NUR SHARIEZA ISMAIL

17 Januari 2021, 12:14 pm
SEPANG – Sebanyak 477 premis diberi amaran supaya membuat penambahbaikan segera terhadap pematuhan prosedur operasi standard (SOP) Perintah Kawalan Pergerakan (PKP) yang ditetapkan kerajaan.
Jumlah itu adalah sebahagian daripada 321,850 premis perniagaan yang diperiksa sejak tempoh PKP menerusi pemeriksaan khas pematuhan SOP oleh Kementerian Perdagangan Dalam Negeri dan Hal Ehwal Pengguna (KPDNHEP) negeri dan daerah setakat 16 Januari lalu.
Menterinya, Datuk Seri Alexander Nanta Linggi berkata, sebanyak 7,355 premis pula diberikan nasihat untuk menambah baik dan mengekalkan pematuhan secara konsisten semasa beroperasi.
“Sementara itu, sebanyak 314,018 premis perniagaan didapati patuh SOP PKP.
“Kementerian menggariskan gerak kerja untuk melaksanakan penguatkuasaan di bawah Akta Pencegahan dan Pengawalan Penyakit Berjangkit [Akta 324] dengan menetapkan kompaun sebanyak RM1,000 sekiranya berlaku ketidakpatuhan terhadap SOP PKP,” katanya dalam kenyataan hari ini.
Kenyataan itu dikeluarkan susulan lawatan kerja Alexander bagi memantau pematuhan SOP PKP dalam kalangan pihak industri di sekitar kawasan kompleks beli-belah Kipp Mall Kota Warisan dan Giant Distribution Centre, di Bandar Baru Salak Tinggi, Sepang, semalam.

Turut hadir Ketua Setiausaha KPDNHEP, Datuk Seri Hasnol Zam Zam Ahmad dan Pengarah Penguat Kuasa, Azman Adam.
Alexander memberitahu, pemeriksaan itu memfokuskan kepada aktiviti sektor perdagangan pengedaran yang dibenarkan beroperasi selain meninjau keberadaan bekalan barangan keperluan harian pengguna.
“Hasil pemeriksaan berkenaan mendapati kedua-dua premis yang dilawati mematuhi SOP PKP yang ditetapkan,” katanya. – K! ONLINE.


Rooney kendali Derby sepenuh masa
Oleh KOSMO!

17 Januari 2021, 11:14 am
LONDON – Legenda Manchester United dan England, Wayne Rooney akhirnya mengumumkan persaraan sebagai pemain bola sepak profesional bagi menggalas tanggungjawab pengurus sepenuh masa.
Terdahulu, Rooney bersetuju menandatangani kontrak bagi membimbing pasukan Liga Kejuaraan, Derby County dengan perjanjian selama tiga tahun.
Derby bersetuju melantik produk akademi Everton itu sebagai pengendali tetap selepas beliau berjaya membimbing pasukan tersebut mencatat tiga kemenangan serta empat seri ketika menjadi jurulatih sementara.
“Kami gembira dan bangga untuk melantik Wayne Rooney sebagai pengurus baharu pasukan ini. Pasukan bermain dengan cemerlang di bawah kendalian beliau,” kata Ketua Pegawai Eksekutif Derby, Stephen Pearce.
Sementara itu, Rooney yang merupakan penjaring terbanyak England menganggap pelantikan tersebut sebagai penghargaan terbesar dalam kariernya.
“Diberikan peluang untuk mengikut jejak langkah Brian Clough, Jim Smith, Frank Lampard dan Phillip Cocu mengendalikan pasukan ini adalah sesuatu yang menakjubkan.

“Saya berjanji untuk berikan segala-galanya buat pasukan ini. Kami tidak akan sia-siakan kepercayaan yang diberikan oleh penyokong bagi membawa Derby ke puncak prestasi,” ujar Rooney. – AGENSI


Polis siasat hantaran Facebook, WhatsApp
Oleh MOHD SYALMIZI HAMID

18 Januari 2021, 11:47 pm
GEORGE TOWN – Polis menjalankan siasatan terhadap hantaran di media sosial berhubung kejadian kemalangan jalan raya di persimpangan jalan raya di Tanjung Tokong di sini semalam yang menimbulkan kekecohan dan tular apabila terdapat dakwaan motosikal mangsa ditendang anggota Unit Rondaan Bermotosikal (URB).
Ketua Polis Daerah Timur Laut, Asisten Komisioner Soffian Santong berkata, pihaknya menyiasat hantaran di Facebook dan WhatsApp yang didapati tidak tepat dan berbaur fitnah sehingga menjejaskan imej Polis Diraja Malaysia (PDRM).
“Ia akan disiasat di bawah seksyen 500 Kanun Keseksaan dan Seksyen 233 Akta Komunikasi dan Multimedia.
“Orang ramai yang mempunyai sebarang maklumat boleh tampil ke balai polis berhampiran atau menghubungi pegawai penyiasat kes di talian 017-9272027 bagi membantu siasatan,” katanya dalam kenyataan hari ini.
Dalam pada itu, Soffian berkata, dua daripada tujuh lelaki berusia 23 hingga 45 tahun yang ditahan ditahan di sekitar Jalan Patani dan Tanjung Tokong hari ini yang dijangka direman di Mahkamah Majistret di sini esok didapati positif ganja.
“Dua daripada suspek masing-masing memiliki lima dan tiga rekod lampau berkaitan dadah dan ujian sringan air kencing mendapati dua positif ganja.

“Siasatan lanjut berhubung kes ini akan diteruskan termasuk melakukan tangkapan susulan terhadap suspek-suspek lain yang dikenal pasti,” katanya.
Terdahulu Kosmo! Online hari ini melaporkan polis menahan tujuh lelaki yang disyaki mengepung dan menghalang tugas polis dalam kemalangan di persimpangan lampu isyarat Tanjung Tokong di sini kira-kira pukul 5.20 petang semalam.
Kumpulan lelaki itu dipercayai turut mendakwa anggota polis menendang motosikal dinaiki dua lelaki sehingga menyebabkan kemalangan dan kecederaan.
Siasatan polis bagaimanapun mendapati mereka melarikan diri selepas diarahkan berhenti kerana tidak memakai topi keledar sebelum melanggar sebuah kereta dalam kemalangan itu. – K! ONLINE


[VIDEO] Tujuh ditahan kes tuduh polis tendang penunggang
Oleh SAFINA RAMLI

18 Januari 2021, 10:10 pm
GEORGE TOWN – Polis menahan tujuh lelaki bagi membantu siasatan berhubung insiden sekumpulan lelaki disyaki mengepung dan menghalang tugas polis dalam kemalangan di persimpangan lampu isyarat Tanjung Tokong di sini semalam.
Ketua Jabatan Siasatan Jenayah negeri, Senior Asisten Komisioner Rahimi Mohd. Ra’ais ketika dihubungi mengesahkan penahanan itu sambil menjelaskan mereka akan dibawa ke mahkamah untuk direman esok.
“Kes disiasat menurut Seksyen 353 Kanun Keseksaan iaitu menghalang penjawat awam menjalankan tugas.
“Selain itu, kes ini juga disiasat mengikut Seksyen 506 Kanun kerana melakukan ugutan jenayah dan Peraturan 16 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan) 2021,” katanya di sini hari ini.
Dalam kejadian kira-kira pukul 5.20 petang itu, kumpulan lelaki berkenaan dipercayai melakukan provokasi terhadap tiga anggota Unit Rondaan Bermotosikal (URB) dan melemparkan kata-kata kesat kepada anggota berkenaan.
Kumpulan lelaki itu dipercayai turut mendakwa anggota polis menendang sebuah motosikal dinaiki dua lelaki sehingga menyebabkan kemalangan.

Rakaman orang awam di sekitar tempat kajadian itu turut tular di laman sosial sejak semalam yang memaparkan beberapa individu menuduh polis menendang mangsa kemalangan itu sehingga menyebabkan kecederaan.
Bagaimanapun, polis hari ini menafikan anggota mereka terlibat dalam kemalangan tersebut dan siasatan mendapati motosikal dinaiki dua lelaki tanpa bertopi keledar berkenaan telah melanggar sebuah kereta ketika melarikan diri dari polis. – K! ONLINE

[VIDEO] Tujuh orang kena reman sebab fitnah dan mengepung polis kerana didakwa menendang sebuah motosikal sehingga kemalangan.
Nasib baik ada dashcam ini boleh membuktikan kejadian sebenar yang berlaku.
Berita penuh klik https://t.co/2xRe0eXq0O#penang @pdrm #kenareman #viral pic.twitter.com/MBFVtYlTLt
— Kosmo! Online (@kosmo_online) January 18, 2021


17 bergaduh kerana teman wanita
Oleh ALICIA JOHNY KUEH

18 Januari 2021, 8:23 pm
KUCHING – Disebabkan berebut seorang teman wanita, seramai 17 remaja lelaki dari dua kumpulan telah ditangkap kerana terlibat dalam satu pergaduhan di hadapan hotel terkemuka di Jalan Tun Abang Haji Openg di sini, Ahad lalu (17 Jan).
Ketua Jabatan Siasatan Jenayah Sarawak, Senior Asisten Komisioner Mat [email protected] Salahuddin Che Ali berkata, kejadian terbabit berlaku sekitar pukul 11.50 pagi.
“Salah seorang suspek telah membawa sekumpulan rakannya untuk ‘confront’ (berhadapan) dengan seorang remaja lelaki yang dipercayai telah membawa teman wanitanya keluar bersama.
“Susulan itu, keadaan menjadi tegang apabila berlakunya perselisihan faham dan pertengkaran di antara kedua-dua kumpulan sehingga menyebabkan pergaduhan fizikal melibatkan topi keledar motosikal sebagai senjata,” katanya ketika dihubungi sebentar tadi (18 Jan).
Kejadian tersebut dirakam dalam satu video berdurasi 56 saat oleh orang awam yang berada di dalam hotel.
Menurut Ketua Polis Daerah, Asisten Komisioner Awang Din Awang Gani, pihak polis telah tiba di lokasi kejadian pada pukul lebih kurang 12.10 tengahari dan berjaya menahan empat orang lelaki sebelum menahan dua lagi suspek ketika mereka sedang menerima rawatan di Hospital Umum Sarawak (HUS).

“Kesemua suspek yang ditahan terdiri daripada remaja lelaki tempatan berumur antara 17 hingga 19 tahun.
“Mereka akan disiasat di bawah Seksyen 148 Kanun Keseksaan kerana memiliki senjata dan merusuh yang membawa hukuman penjara maksimum lima tahun atau denda atau kedua-duanya, jika disabit kesalahan,” katanya dalam satu laporan siang tadi.
Ditanya samada sebilah parang digunakan dalam pergaduhan tersebut seperti yang dituntut dalam video rakaman yang viral, Salahuddin menyatakan bahawa objek yang digunakan dalam rusuhan itu adalah topi keledar motosikal dan polis tidak menemui parang. – K! ONLINE


Khairuddin fail saman pemula terhadap Muhyiddin, Kerajaan Malaysia
Oleh NUZULSHAM SHAMSUDDIN

18 Januari 2021, 8:51 pm
KUALA LUMPUR – Bekas penyelaras Parlimen Jasin Pakatan Harapan (PH), Datuk Seri Khairuddin Abu Hassan memfailkan saman pemula terhadap Perdana Menteri Tan Sri Muhyiddin Yassin dan Kerajaan Malaysia bagi mencabar tindakan Muhyiddin itu menasihati Yang di-Pertuan Agong pengisytiharan Proklamasi Darurat.
Khairuddin, selaku plaintif memfailkan saman itu di Mahkamah Tinggi di sini hari ini menerusi Tetuan Law Practice of Rafique dengan menamakan Muhyiddin dan Kerajaan Malaysia masing-masing sebagai defendan pertama dan kedua.
Dalam saman pemula itu, Khairuddin memohon mahkamah memutuskan empat persoalan keperlembagaan, antaranya sama ada nasihat seorang perdana menteri yang didakwa telah hilang kepercayaan majoriti Ahli-Ahli Dewan Rakyat untuk mencadangkan kepada Yang di-Pertuan Agong bagi satu pengisytiharan Proklamasi Darurat adalah tidak sah dan tidak berperlembagaan.
Selain itu Khairuddin memohon mahkamah memutuskan sama ada nasihat bagi pengisytiharan Proklamasi Darurat oleh perdana menteri kepada Yang di-Pertuan Agong itu telah dibuat ‘in fraudem legis’ yang mana ketika memberi nasihat itu beliau didakwa telah hilang kepercayaan majoriti Ahli Dewan Rakyat untuk terus kekal sebagai perdana menteri.
Plaintif turut memohon mahkamah memutuskan sama ada mesyuarat jemaah menteri yang diketuai perdana menteri yang didakwa telah hilang kepercayaan majoriti Ahli Dewan Rakyat untuk mencadangkan Proklamasi Darurat kepada Yang di-Pertuan Agong adalah tidak sah dan tidak berpelembagaan.
Selain itu, memohon mahkamah memutuskan sama ada penggantungan sidang Parlimen sehingga 1 Ogos 2021 oleh seorang perdana menteri yang didakwa telah hilang kepercayaan majoriti Ahli Dewan Rakyat adalah tidak sah dan tidak berlembagaan.

Sementara itu menerusi afidavit sokongan yang difailkan bersama saman pemula itu, Khairuddin mendakwa pada 9 Januari lalu, Ahli Parlimen Machang, Datuk Ahmad Jazlan Yaakob telah mengumumkan penarikan sokongannya terhadap Muhyiddin selaku perdana menteri dan akibatnya Muhyiddin hanya mempunyai kepercayaan seramai 110 Ahli Dewan Rakyat daripada 220 jumlah keseluruhan Ahli Dewan Rakyat.
Menurut Khairuddin, Dewan Rakyat pada masa ini mempunyai 220 Ahli Parlimen berikutan kematian Ahli Parlimen Batu Sapi Datuk Liew Vui Keong dan Ahli Parlimen Gerik Datuk Hasbullah Osman.
Plaintif mendakwa, dengan hanya memiliki sokongan 110 Ahli Dewan Rakyat berbanding jumlah minimum 111 sokongan yang diperlukan, maka Muhyiddin telah hilang kepercayaan majoriti Ahli Dewan Rakyat untuk terus kekal sebagai perdana menteri.
Justeru, Khairuddin mendakwa, nasihat yang diberikan oleh Muhyiddin kepada Yang di-Pertuan Agong pada 11 Januari lalu untuk Pengisytiharan Proklamasi Darurat adalah tidak sah dan tidak berlembagaan. – K! ONLINE


Emirates beri suntikan vaksin Covid-19 kepada kakitangan
Oleh KOSMO!

18 Januari 2021, 8:15 pm
DUBAI – Syarikat penerbangan berpusat di Dubai, Emirates hari ini melancarkan program vaksinasi koronavirus untuk kakitangannya yang bekerja di Emiriyah Arab Bersatu (UAE) dalam usaha memperkasakan industri pelancongan.
“Usaha imunisasi bermula pagi ini dengan pekerja aviasi termasuk kru kabin diberi keutamaan, ” kata Emirates dalam satu kenyataan.
Vaksin yang digunakan adalah Pfizer-BioNTech dan Sinopharm.
Operasi pelalian kakitangan berjalan 12 jam sehari, tujuh hari seminggu bagi memastikan pekerja aviasi mendapat imunisasi seberapa segera yang boleh.
Abu Dhabi yang merupakan ibu kota UAE, memulakan program vaksinasi pertengahan Disember tahun lalu selepas memberi kelulusan kepada Sinopharm manakala Dubai menyusul sebulan kemudian menerusi suntikan vaksin yang dibangunkan oleh farmaseutikal Amerika Syarikat, Pfizer dan rakan kongsinya dari Jerman, BioNTech.
UAE setakat ini merekodkan lebih 253,000 kes Covid-19 termasuk 745 kematian.

Menurut pegawai-pegawai kesihatan, negara itu sudah memberi pelalian kepada 1.8 juta daripada hampir 10 juta populasinya. – AFP


Pemohon i-Sinar kategori 2 dapat bayaran interim hingga RM1,000
Oleh MOHD RIDZAUDDIN ROSLAN

18 Januari 2021, 8:53 pm
PETALING JAYA- Pencarum Kumpulan Wang Simpanan Pekerja (KWSP) yang memohon bantuan i-Sinar kategori dua akan menerima pembayaran interim sehingga RM1,000 bermula 26 Januari ini.
KWSP dalam satu kenyataan berkata, pembayaran interim itu bertujuan membantu mengurangkan beban kewangan ahli terkesan Covid-19 dan bencana banjir.
“Pembayaran itu juga bagi membantu ahli memenuhi keperluan asas sementara permohonan mereka menjalani proses kelulusan KWSP.
“Untuk mempercepat dan mempermudahkan pembayaran wang interim, KWSP memerlukan ahli membuat pengisytiharan kendiri dan memuat naik dokumen sokongan di laman i-Sinar online,” katanya di sini tadi.
Katanya, proses itu juga bertujuan melindungi simpanan ahli daripada sebarang bentuk penipuan.
“Bagi mereka yang sudah memuat naik dokumen sokongan, pembayaran interim itu akan bermula 26 Januari depan manakala permohonan baharu yang belum memuat naik dokumen itu, pembayaran interim akan diproses dalam masa tujuh hari permohonan diterima.

“Setelah permohonan ahli diluluskan, KWSP akan meneruskan pembayaran seperti dipohon setelah ditolak jumlah pembayaran interim,” ujarnya.
Jelasnya, KWSP juga berhak menghentikan pembayaran seterusnya jika pengisytiharan kendiri didapati tidak benar. – K! ONLINE


RM66 juta peruntukan tambahan kepada pemain industri pengangkutan
Oleh NUR SHARIEZA ISMAIL

18 Januari 2021, 9:35 pm
PUTRAJAYA – Sejumlah RM66 juta peruntukan tambahan akan diberikan kepada pemain-pemain industri pengangkutan menerusi Pakej Bantuan Perlindungan Ekonomi dan Rakyat Malaysia (Permai) seperti yang diumumkan Perdana Menteri, Tan Sri Muhyiddin Yassin.
Menteri Pengangkutan, Datuk Seri Wee Ka Siong berkata, seramai 14,000 pemandu pelancong, 118,000 pemandu teksi, bas sekolah, bas persiaran, kereta sewa dan e-hailing akan menerima faedah bantuan itu melalui bantuan kewangan ‘one-off’ sebanyak RM500.
“Para pemohon boleh membuat permohonan masing-masing menerusi Agensi Pengangkutan Awam Darat (APAD).
“Sehingga kini, rekod terdahulu menunjukkan terdapat kira-kira 600 pemohon yang layak tetapi masih belum berdaftar dengan APAD, sekali gus menyukarkan proses penyaluran bantuan dibuat, bagaimanapun maklumat lanjut akan diberitahu oleh APAD dalam masa terdekat,” katanya menerusi kenyataan akhbar di sini.
Di samping itu, Ka Siong berkata, skim rehabilitasi sewa beli bas dan teksi juga akan diperkenalkan oleh syarikat jaminan pinjaman perniagaan.
“Sebanyak 50 peratus jaminan ke atas pinjaman akan disediakan bagi bas terpilih seperti bas persiaran dan teksi daripada syarikat sewa beli dan pajakan.

“Ia bagi membolehkan pengusaha bas dan teksi menstruktur semula pinjaman mereka serta menikmati moratorium selama 12 bulan dan pembayaran balik bulanan yang lebih rendah. Jaminan sebanyak RM1 bilion akan disediakan untuk tujuan ini,” katanya.
Selain itu, katanya, kerajaan kini memberi layanan pengecualian duti eksais dan cukai jualan bagi tujuan pindah milik, pelupusan dan kegunaan persendirian teksi dengan syarat kenderaan dimiliki selama lima tahun, berbanding tujuh tahun sebelum ini.
“Syarat yang dilonggarkan ini akan bermula 1 Januari hingga 31 Disember depan,” katanya. – K! ONLINE


APM tangkap tedung selar 3 meter dalam reban ayam
Oleh MOHD SYALMIZI HAMID

18 Januari 2021, 8:08 pm
SEBERANG PERAI – Angkatan Pertahanan Awam (APM) Kepala Batas berjaya menangkap seekor ular tedung selar sepanjang kira-kira tiga meter di dalam reban ayam berdekatan sebuah rumah di Desa Puri, Tasek Gelugor di sini hari ini.
Menurut Pegawai APM Kepala Batas, Leftanan (PA) Noor Mohd. Saidi Noor Lajis, pihaknya yang menerima panggilan kecemasan pada pukul 2.17 petang bergegas ke lokasi kejadian dengan kekuatan tiga anggota.
“Ketika anggota sampai, didapati seekor ular jenis tedung selar berada di dalam reban ayam.
“Berlaku sedikit kesukaran untuk menangkap ular tersebut kerana ia agresif, namun berjaya ditangkap kira-kira 10 minit kemudian,” katanya ketika dihubungi hari ini.
Menurut Noor Mohd. Saidi, ular terbabit yang dianggarkan sepanjang lebih tiga meter itu kemudiannya diserahkan kepada Jabatan Perlindungan Hidupan Liar dan Taman Negara (Perhilitan). – K! ONLINE


Faktor usia, keadaan kesihatan penerima vaksin Covid-19 dikemas kini
Oleh NOR IDAYU BOSRO

18 Januari 2021, 9:37 pm
PUTRAJAYA – Bahagian Regulatori Farmasi Negara (NPRA) Kementerian Kesihatan sedang mendapatkan  maklumat terperinci daripada pemegang pendaftaran produk, Pfizer (M) Sdn. Bhd. berhubung kematian 23 individu berusia lebih 80 tahun di Norway selepas disuntik vaksin Covid-19 buatan Pfizer-BioNTech.
Menteri Kesihatan, Datuk Seri Dr. Adham Baba berkata, pihaknya memantau perkembangan isu berkenaan termasuk tindakan yang diambil oleh badan regulatori antarabangsa yang lain seperti  Agensi Ubat-Ubatan Eropah (EMA).
Beliau berkata, merujuk laporan awal yang dikeluarkan pihak Norwegian Medicines  Agency, kes kematian itu adalah dalam kalangan penerima warga emas yang uzur selain mempunyai latar belakang penyakit kronik.
“Autopsi menunjukkan  penerima mengalami demam, mual dan cirit-birit yang merupakan kesan advers  biasa selepas penerimaan imunisasi.
” Susulan daripada itu, pengemaskinian  maklumat pemberian vaksin sedang dilaksanakan bagi mengambil kira faktor  usia dan keadaan kesihatan penerima,” katanya dalam satu kenyataan hari ini.
Sementara itu, Adham berkata, vaksin Covid-19 iaitu COMIRNATY Concentrate For Dispersion For Injection keluaran Pfizer-BioNTech telah diberikan pendaftaran  bersyarat pada 8 Januari lalu oleh Pihak Berkuasa Kawalan Dadah (PBKD).

Beliau berkata, pendaftaran itu diberi agar akses segera kepada vaksin tersebut diperoleh untuk pencegahan pandemik penyakit Covid-19 yang sedang melanda dunia termasuk  Malaysia.
Menurutnya, data efikasi dan keselamatan bagi vaksin itu diperoleh daripada kajian  klinikal fasa III yang melibatkan 44,000 sukarelawan, yang turut membabitkan golongan berumur lebih 75 tahun.
“Berdasarkan  kajian klinikal tersebut, vaksin ini telah menunjukkan 95 peratus keberkesanan dalam  mencegah jangkitan Covid-19 yang bergejala apabila diberikan dua dos  lengkap dalam selang masa 21 hari.
“Kajian klinikal menunjukkan kesan advers  adalah dalam julat yang boleh diterima dan adalah bersifat sementara,” katanya.
Dalam pada itu, Adham berkata, Kementerian Kesihatan sentiasa komited dalam memastikan kualiti, keselamatan dan keberkesanan vaksin serta ubat-ubatan yang berdaftar terjamin melalui program  pemantauan mutu produk berdaftar dan farmakovigilans.
“Kementerian akan  memaklumkan perkembangan terkini kepada orang ramai dari semasa ke  semasa.
“Sekiranya terdapat kesan advers selepas penggunaan produk vaksin  berdaftar, orang ramai boleh melaporkannya sama  ada melalui profesional kesihatan atau terus kepada NPRA melalui laman web https://npra.gov.my ,” katanya. – K! ONLINE


Bayaran one-off RM500 akan disegerakan
Oleh MOHD. HUSNI MOHD. NOOR

18 Januari 2021, 8:57 pm
PUTRAJAYA – Kementerian Pelancongan, Seni dan Budaya (MOTAC) akan bekerjasama dengan kementerian berkaitan bagi menyegerakan proses pembayaran one-off RM500 kepada pemandu pelancong, pemandu teksi, bas sekolah, bas persiaran, kereta sewa dan e-hailing.
Menterinya, Datuk Seri Nancy Shukri berkata, kerajaan menerusi inisiatif Perlindungan Ekonomi dan Rakyat Malaysia (Permai) hari ini, mengumumkan bantuan itu bagi meringankan beban dihadapi golongan berkenaan.
Beliau berkata, kementerian menghargai komitmen kerajaan menerusi inisiatif berkenaan.
“Komitmen ini menunjukkan kesungguhan Perdana Menteri, Tan Sri Muhyiddin Yassin bagi memastikan penggiat industri pelancongan, seni dan budaya yang terkesan dengan Perintah Kawalan Pergerakan (PKP) pada masa ini, dapat terus dibantu,” katanya dalam kenyataan akhbar hari ini.
Katanya, langkah itu sedikit sebanyak membolehkan penggiat industri pelancongan, seni dan budaya meneruskan kelangsungan penjanaan ekonomi perniagaan dan mengekalkan tenaga kerja masing-masing.
Menerusi Permai, seramai 14,000 pemandu pelancong dan 118,000 pemandu teksi, bas sekolah, bas persiaran, kereta sewa dan e-hailing menerima one-off RM500 dengan peruntukan keseluruhan RM66 juta.

Selain itu, kerajaan turut mengumunkan pemberian diskaun khas bil elektrik sebanyak 10 peratus bagi tempoh Januari hingga Mac 2021 kepada pengendali hotel, taman tema, pusat konvensyen, pusat beli-belah, pejabat syarikat penerbangan tempatan serta agensi pengembaraan dan pelancongan.
Pada masa sama, Geran Khas Prihatin Tambahan, atau GKP Tambahan yang diperluaskan ke tujuh negeri PKP akan memanfaatkan 500,000 perusahaan kecil dan sederhana (PKS) dengan bayaran RM1,000, manakala 300,000 PKS di negeri yang lain akan menerima RM500.
Kerajaan turut menyatakan komitmen membantu PKS di negeri yang berubah menjadi zon merah dan diisytiharkan PKP dengan menyalurkan bantuan tambahan kepada PKS di negeri tersebut dengan serta merta. – K! ONLINE


Peruntukan RM100 juta realisasi kerjasama hospital swasta, kerajaan
Oleh NOR IDAYU BOSRO

18 Januari 2021, 6:47 pm
PUTRAJAYA – Peruntukan sebanyak RM100 juta akan disediakan untuk merealisasikan kerjasama dengan hospital swasta dalam usaha mengintegrasikan perkhidmatan kesihatan awam negara.
Menteri Kesihatan, Datuk Seri Dr. Adham Baba berkata, melalui kerjasama itu, hospital swasta akan menerima dan merawat pesakit Covid-19 serta bukan Covid-19 sekali gus mengurangkan kesesakan di hospital kerajaan.
“Inisiatif ini bertujuan mengurangkan kesesakan bilangan pesakit Covid-19 yang menerima rawatan daripada sektor kesihatan awam khususnya di hospital Covid-19,” katanya menerusi kenyataan hari ini.
Terdahulu, Perdana Menteri, Tan Sri Muhyiddin Yassin menerusi pengumuman khas Pakej Bantuan Perlindungan Ekonomi dan Rakyat Malaysia (Permai) berkata, hospital swasta  bersetuju untuk menerima dan merawat kedua-dua pesakit Covid-19 dan juga bukan Covid-19 bagi meringankan tekanan kepada sistem kesihatan awam.
Sementara itu, Adham berkata, sebanyak 3,500 kakitangan bertaraf kontrak melibatkan jururawat, anggota paramedik dan sebagainya akan diambil pada akhir bulan ini.
Menurut Adham, Kementerian Kesihatan (KKM) juga telah diberikan peruntukan berjumlah RM800 juta untuk keperluan petugas barisan yang melibatkan perolehan kelengkapan perlindungan diri (PPE), reagen, kit saringan, cecair sanitasi tangan dan bahan guna habis.

“KKM juga telah diperuntukkan sebanyak RM3 bilion untuk penyediaan vaksin Covid-19 dengan pelan vaksinasi yang sedang dirancangkan akan bermula selewat-lewatnya Mac depan,” katanya.
Adham berkata, kerajaan meletakkan kesihatan rakyat sebagai keutamaan paling tinggi dan mempunyai sumber mencukupi untuk memastikan sistem kesihatan awam akan terus berkhidmat kepada rakyat bagi memerangi pandemik Covid-19.
“KKM berterima kasih kepada Perdana Menteri di atas Pakej Bantuan Khas yang diumumkan hari ini.
“Dengan pengumuman langkah-langkah tersebut, KKM menyeru masyarakat bersama-sama memerangi penularan Covid-19 secara bersepadu,” katanya. – K! ONLINE


Mekanisme kerjasama hospital kerajaan dan swasta akan diperhalusi
Oleh NOR IDAYU BOSRO

18 Januari 2021, 7:34 pm
PUTRAJAYA – Kementerian Kesihatan (KKM) melalui Pusat Kesiapsiagaan dan Tindak Cepat Krisis (CPRC)  Perkhidmatan  Hospital  dan  Cawangan Kawalan  Amalan  Perubatan  Swasta  (CKAPS)  sedang memperhalusi  mekanisma  cadangan  kerjasama  di  antara sektor  kesihatan  awam  dan  swasta dalam menangani pandemik Covid-19.
Ketua Pengarah Kesihatan, Tan Sri Dr. Noor Hisham Abdullah berkata, ia akan dibuat dengan  lebih lanjut  bersama  pihak  Persatuan  Hospital  Swasta  Malaysia  (APHM),  Kementerian  Kewangan serta  Bank  Negara  Malaysia.
“Segala  perkembangan  akan diumumkan dalam masa  yang terdekat,” katanya dalam satu kenyataan hari ini.
Noor Hisham memaklumkan, kerajaan  telah  memperoleh  komitmen  daripada  beberapa  buah hospital  swasta  untuk  menerima  rujukan  dan  merawat  pesakit Covid-19 bergantung  kepada  kapasiti  dan  kepakaran  sedia  ada.
Menurutnya, komitmen itu diperoleh hasil perbincangan KKM dengan  pemegang  taruh  hospital  swasta termasuk  APHM dan beberapa  syarikat  berkaitan  Kerajaan  (GLC)  untuk  menentukan hala tuju pengurusan pandemik  Covid-19 negara.
Katanya, pihak  APHM  telah  mengenal  pasti sebanyak  1,138  buah  katil  termasuk  70  buah  katil  kritikal  di  97 buah hospital swasta di  seluruh negara.

“KKM  berharap  kerjasama  dan  usaha  yang  dijalankan  oleh semua  pihak  ini  akan  dapat  memutuskan  rantaian  jangkitan  dan penularan Covid-19 di  negara kita,” katanya.
Terdahulu, Perdana Menteri, Tan Sri Muhyiddin Yassin menerusi pengumuman khas Pakej Bantuan Perlindungan Ekonomi dan Rakyat Malaysia (Permai) berkata, hospital swasta  bersetuju untuk menerima dan merawat kedua-dua pesakit Covid-19 dan juga bukan Covid-19 bagi meringankan tekanan kepada sistem kesihatan awam dengan peruntukan sebanyak RM100 juta. – K! ONLINE


716 mangsa banjir Sabah kini ditempat di 17 PPS
Oleh IVAN AMIRUL

18 Januari 2021, 7:44 pm
KOTA KINABALU – Statistik jumlah mangsa banjir membabitkan sembilan daerah terjejas di Sabah terus menunjukkan peningkatan sehingga petang ini.
Setakat pukul 6 petang tadi, terdapat 716 orang membabitkan 208 keluarga masih ditempatkan di lapan pusat pemindahan sementara (PPS) melibatkan daerah Beaufort, Paitan, Kota Kinabalu, Putatan, Penampang, Kota Belud, Tuaran, Papar dan Tenom.
Jumlah terbabit bertambah berbanding 691 mangsa melibatkan 203 keluarga sehingga tengah hari tadi.
Jurucakap Angkatan Pertahanan Awam Malaysia (APM) Sabah berkata daerah Kota Belud kekal mencatatkan jumlah mangsa banjir tertinggi di negeri berkenaan setakat ini dengan jumlah 210 orang membabitkan 70 keluarga di lima PPS.
“Seramai 115 mangsa banjir dari 32 keluarga sudah dipindahkan ke tiga PPS sejak semalam manakala 101 penduduk sekitar Kota Kinabalu yang terjejas banjir dari 18 keluarga kini ditempatkan di PPS Dewan Serbaguna Likas dan Masjid Jamek Kota Kinabalu.
“Selain itu, antara daerah lain yang mencatatkan jumlah mangsa banjir tertinggi adalah daerah Beaufort serta Penampang dengan masing-masing terdapat 78 mangsa dari 28 keluarga serta 76 mangsa meliputi 19 keluarga.

“Antara daerah lain terjejas banjir adalah Paitan iaitu 69 penduduk melibatkan 21 keluarga, Tenom (25 mangsa, lima keluarga), Putatan (23 mangsa, lima keluarga) dan Papar (19 mangsa, 10 keluarga),” katanya.
Sementara itu, jurucakap APM Sabah berkata, sehingga kini terdapat 225 kampung masih digenangi banjir sehingga petang tadi. – K! ONLINE


Lima daripada 100 berisiko positif Covid-19
Oleh NOR AZIHAN MD. GHAZALI

18 Januari 2021, 7:04 pm
SHAH ALAM – Lima daripada 100 inidividu yang menjalani saringan Covid-19 di Klinik Selcare dikatakan positif jangkitan tersebut.
Pengurus Operasi Klinik Selcare Sdn. Bhd., Mohd. Noor Md. Nasir berkata, mereka yang didapati positif akan dirujuk kepada doktor yang merawatnya selain diberikan bimbingan.
“Kita mengangarkan lima daripada 100 berisiko positif Covid-19 selepas membuat saringan. Setakat ini, seramai 1,500 individu telah menjalani saringan Covid-19 di 16 cawangan klinik Selcare di seluruh Selangor, Kuala Lumpur dan Putrajaya.
“Menariknya, kita menerima ramai kontak rapat kepada individu yang positif hadir secara sukarela untuk membuat saringan di cawangan Klinik Selcare, secara tidak langsung ia dapat mengurangkan beban Kementerian Kesihatan dalam usaha mengesan kontak rapat,” katanya ketika dihungi Kosmo! hari ini.
Kata beliau, ramai syarikat telah tampil menghantar pekerja termasuk warga sing untuk membuat saringan di Klinik Selcare termasuk individu perseorangan.
Mohd. Noor menjelaskan harga yang ditawarkan adalah mengikut jenis saringan iaitu Covid-19 RTK (Rapid Test Kit) bernilai RM140 bagi keputusan dalam tempoh 45 minit.

“Selain itu, sampel Reverse Transcription Polymerase Chain Reaction (RT-PCR) pula dikenakan pada harga RM250. Keputusan boleh diketahui dalam tempoh 24 hingga 48 jam. – K! ONLINE


Operasi cari Ahmad Amin tidak dihentikan
Oleh ASLIZA MUSA

18 Januari 2021, 7:31 pm
BATU GAJAH – Polis Perak memberi jaminan operasi mencari seorang penunggang motosikal, Ahmad Amin Ismail, 58, yang hilang setelah terjatuh ke dalam longkang di Chemor, tidak dihentikan walaupun tiada petunjuk positif ditemui setakat ini.
Ketua Polis Perak, Datuk Mior Faridalathrash Wahid berkata, operasi mencari mangsa yang masuk hari kelima itu diperluaskan sehingga 100 kilometer dari Sungai Klebang, Ipoh hingga ke Sungai Perak di Teluk Intan.
“Insyallah kita tidak akan berhenti mencari mangsa. Keluarganya ada di sini dan mereka juga berharap mangsa ditemui segera.
“Pasukan mencari dan menyelamat juga berusaha keras mencari mangsa. Walaupun malam dan tidak turun ke sungai, mereka tetap menyusur tebing bagi melakukan pencarian,” katanya ketika ditemui pemberita di Pusat Kawalan Tempat Kejadian (PKTK) mangsa lemas di Sungai Kinta di sini hari ini.
Menurut beliau, mangsa dipercayai telah jauh dihanyutkan arus berdasarkan keadaan kerosakkan perangkap sampah di Sungai Klebang.
Sehubungan itu katanya, usaha mencari turut dilakukan di sekitar tebing sungai sekiranya mangsa tersangkut di kawasan tersebut.

“Keadaan sungai kini cetek dengan cuaca baik. Jadi kita berharap mangsa dapat ditemui segera oleh pasukan mencari dan menyelamat,” katanya.
Sementara itu, isteri Ahmad Amin, Khadijah Din, 59, berkata, mereka sekeluarga tidak putus berdoa dan melakukan solat hajat bersama kejiranan di Klebang Restu agar diberikan petunjuk kehilangan lelaki itu.
“Saya berdoa, jika tersorok atau apa pun, tunjukkan. Apa sahaja keadaan sama ada hidup atau meninggal dunia, saya reda seikhlasnya,” katanya.
Dalam kejadian kira-kira pukul 7.30 petang ketika hujan lebat Khamis lalu, Ahmad Amin dikatakan terjatuh ke dalam longkang di bahu jalan setelah motosikal Yamaha Ego S yang ditunggangnya terbabas. – K! ONLINE


Lelaki melawat abang ditemui terjatuh dari PPR
Oleh AHMAD SHAHERMAN SHAMSURI

18 Januari 2021, 7:10 pm
PETALING JAYA – Mayat seorang lelaki ditemui dalam keadaan terbaring berlumuran darah di kawasan parkir motosikal di sebuah blok Program Perumahan Rakyat (PPR) di Wangsa Maju, Kuala Lumpur semalam.
Mangsa berusia 38 tahun yang lengkap berpakaian ditemui kira-kira pukul 10.30 malam oleh orang awam sebelum memaklumkannya kepada polis.
Ketua Polis Daerah Wangsa Maju, Superintendan Rajab Ahad Ismail berkata, bertindak atas maklumat pihaknya telah pergi ke lokasi kejadian.
Siasatan awal mendapati, mangsa yang telah berkahwin dan memiliki seorang anak lelaki dipercayai telah terjatuh dari sebuah blok di PPR terbabit.
“Menurut keluarga mangsa, dia dipercayai pergi ke sana (tempat kejadian) untuk melawat abangnya yang tinggal di blok tersebut.
“Semakan lanjut mendapati mangsa mempunyai buku rawatan Jabatan Psikiatri dan Mental Hospital Kuala Lumpur (HKL),”katanya dalam satu kenyataan di sini hari ini.

Mengulas lanjut, Rajab Ahad berkata, mayat mangsa dihantar  ke HKL untuk bedah siasat dan punca kematian adalah disebabkan kecederaan parah akibat terjatuh dari
tempat tinggi.
Kes diklasifikasikan sebagai mati mengejut (SDR).
“Orang ramai yang mempunyai sebarang maklumat berkenaan kejadian ini diminta untuk menyalurkannya dengan menghubungi Pegawai Penyiasat, Sarjan Arita Mabni di talian 019-351 6695.
“Maklumat juga boleh disalurkan terus kepada Ketua Polis Balai, Inspektor Mohd. Razif Abdul Aziz di talian 010 -233 2777 atau Hotline Polis Kuala Lumpur di talian 03-21159999 atau mana-mana balai polis berhampiran. – K! ONLINE.


Nelayan bimbang keadaan isteri sebelum hilang di laut
Oleh DIYANATUL ATIQAH ZAKARYA

18 Januari 2021, 7:49 pm
MELAKA – “Sebelum hilang, kali terakhir kami berbual suami tiba-tiba mengenangkan kehidupan saya sekiranya dia tiada nanti, namun saya tidaklah begitu memikirkan kata-katanya kerana dia memang suka bergurau,” luah Faradila Sharudin, 37.
Menurut Faradila, sehingga kini, suaminya, Ahmad Norizan Mohamad, 38, dan rakan Irwan Radjab, 47, masih belum ditemui selepas keluar bersama-sama menangkap ikan di perairan Selat Melaka, berhampiran Pulau Undan, Rabu lalu.
“Suami ada memberitahu dia ingin menangkap ikan bersama Wan (Irwan) dan keluar rumah menaiki kereta kawannya itu kira-kira pukul 7 pagi.
“Biasanya memang mereka akan keluar menangkap ikan dalam sehari atau dua hari tetapi tidak pernah sampai tiga hari dan itu yang membuat saya risau,” katanya ketika ditemui di sini, hari ini.
Ujarnya, dia yang bimbang dengan keselamatan suaminya telah keluar mencari lelaki berkenaan di Jeti Nelayan Padang Temu dan menjumpai kereta milik Irwan yang dipakirkan di kawasan tersebut.
“Pada Khamis lalu, saya telah cuba menelefonnya namun tidak berjawab, malah mesej Whatsapp yang saya hantar juga sehingga kini tidak masuk, mungkin tiada liputan.

“Saya kemudian terus keluar mencarinya di jeti, namun hanya kereta Wan sahaja yang ada. Saya telah membuat laporan di Balai Polis Kandang pada Sabtu lalu untuk membolehkan pihak berkuasa membantu mencarinya,” katanya.
Sementara itu, isteri Irwan, Rosdiana Mongkin, 42, ketika dihubungi berkata, sehingga kini dia buntu dengan kehilangan suaminya selain kepenatan kerana tidak dapat tidur memikirkan keselamatan lelaki berkenaan.
Dalam pada itu, Ketua Polis Daerah Melaka Tengah, Asisten Komisioner Afzanizar Ahmad berkata, operasi mencari dan menyelamat (SAR) dua nelayan itu yang memasuki hari kedua telah diperluaskan meliputi 7.9 batu nautika dari Jeti Nelayan Padang Temu ke Pulau Undan.
Jelasnya, seramai enam pegawai dan 50 anggota daripada pelbagai agensi termasuk Jabatan Bomba dan Penyelamat Malaysia (JBPM) serta Agensi Penguatkuasaan Maritim Malaysia terlibat dalam operasi SAR berkenaan.
“Kita juga telah meminta bantuan unit udara JBPM berpengkalan di Subang, Selangor untuk membuat tinjauan menggunakan helikopter selama 25 minit, namun tidak menemukan sebarang petunjuk.
“Radius SAR telah diperluaskan sehingga 36 batu nautika sekitar perairan Pulau Undan bagi menjejaki kedua-dua mangsa,” katanya pada sidang akhbar di Jeti Nelayan Padang Temu, di sini, hari ini.
Tambahnya, berdasarkan maklumat saksi, mangsa dipercayai berada di sekitar perairan Pulau Undan dan tidak menolak kemungkinan dua rakan itu mungkin dihanyutkan disebabkan masalah teknikal seperti kehabisan minyak dan sebagainya. – K! ONLINE


3,306 kes baharu, empat kematian
18 Januari 2021, 6:49 pm
PUTRAJAYA – Sebanyak 3,306 kes baharu dilaporkan hari ini menjadikan jumlah kes positif Covid-19 sebanyak 161,740 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara manakala sebanyak 3,299 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 38,791 kes.
“Empat kes kematian turut dilaporkan dan jumlah kes kematian Covid-19 di Malaysia kini sebanyak 605 kes.
“Selain itu, sebanyak 2,293 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 122,344 kes,” katanya menerusi ciapan pada twitter rasmi beliau di sini hari ini.
Ujarnya, terdapat 226 kes positif sedang dirawat di Unit Rawatan Rapi dengan 94 kes memerlukan bantuan pernafasan. – K! ONLINE


Sesi persekolahan Tabika Kemas ditangguh
Oleh NOR IDAYU BOSRO

18 Januari 2021, 7:00 pm
PUTRAJAYA – Sesi persekolahan secara bersemuka melibatkan Taman Bimbingam Kanak-Kanak (Tabika) di seluruh negara yang sepatutnya bermula pada 20 Januari ini ditangguhkan ke suatu tarikh yang akan dimaklumkan kelak.
Jabatan Kemajuan Masyarakat (Kemas) berkata, keputusan itu diambil sebagai langkah berikutan peningkatan kes jangkitan Covid-19 dalam negara seperti yang diumumkan oleh Kementerian Kesihatan (KKM).
“Pihak Kemas memutuskan untuk mengikut langkah yang diambil oleh Kementerian Pendidikan Malaysia dengan menangguhkan sesi persekolahan secara bersemuka melibatkan Tabika seluruh negeri ke suatu tarikh yang akan dimaklumkan kelak,” katanya dalam satu kenyataan di sini hari ini.
Kemas berkata, bagi memastikan keciciran tidak berlaku dalam kalangan kanak-kanak Tabika Kemas, kaedah pembelajaran secara Home-base Learning yang ditetapkan akan digunakan.
“Kaedah pembelajaran ini melalui kaedah Pelaksanaan Pembelajaran dan Pemudahcaran (PdPc),” katanya.
Sementara itu, Kemas berkata, pihaknya bagaimanapun memberikan kebenaran bersyarat untuk Taman Asuhan Kanak-Kanak (Taska) Kemas beroperasi dalam situasi berkecuali.

“Kebenaran operasi hanya jika terdapat permohonan daripada ibu bapa yang bertugas sebagai barisan hadapan untuk menghantar anak-anak mereka dalam tempoh Perintah Kawalan Pergerakan (PKP) dikuatkuasakan,” katanya. – K! ONLINE


Enam diberkas lakukan samun, cederakan mangsa
Oleh MOHAMAD FAIZAL HASHIM

18 Januari 2021, 6:43 pm
JOHOR BAHRU – Enam individu termasuk seorang wanita ditahan selepas disyaki terlibat dalam kegiatan samun sehingga mendatangkan kecederaan dalam empat serbuan berasingan di Masai dan Pasir Gudang, di sini hari ini.
Pemangku Ketua Polis Daerah Seri Alam, Deputi Superintendan Shahrulanuar Mushaddat Abdullah Sani berkata, kesemua suspek berusia 21 hingga 40 tahun ditahan antara pukul 1 hingga 6 pagi di empat buah rumah berasingan.
Shahrulanuar berkata, siasatan awal mendapati kesemua suspek ini disyaki terlibat jenayah terhadap seorang mangsa dalam kejadian yang berlaku kira-kira pukul 6 pagi di sebuah kedai runcit di kawasan Ulu Tiram, Jumaat lalu.
“Hasil serbuan dan penahanan kesemua suspek dilakukan, pihak polis turut berjaya menjumpai dan merampas pelbagai barang kes hasil kejadian samun tersebut iaitu dua buah telefon bimbit milik mangsa.
“Turut berjaya dirampas adalah pakaian dan kelengkapan diri suspek semasa melakukan kes berkenaan,” katanya dalam kenyataan hari ini.
Shahrulanuar berkata, polis turut berjaya menjumpai semula sebuah motosikal dilaporkan hilang di kawasan Seri Alam pada Jumaat lalu yang telah dipasang nombor pendaftaran palsu.

Katanya, hasil saringan awal air kencing mendapati kesemua suspek termasuk seorang wanita positif dadah jenis methamphetamine.
“Kesemua suspek mempunyai pelbagai rekod lampau berkaitan kes jenayah dan dadah dengan dua orang suspek adalah individu dikehendaki pihak polis bagi kes 2016 dan 2017 yang disiasat di bawah Seksyen 15(1)(a) Akta Dadah Berbahaya 1952.
“Kesemua suspek akan direman mengikut Seksyen 117 Kanun Prosedur Jenayah untuk siasatan lanjut selain untuk mengenalpasti dan menyelesaikan kes-kes lain yang mungkin turut melibatkan kumpulan suspek ini,” ujarnya.
Beliau berkata, kes disiasat mengikut Seksyen 394 Kanun Keseksaan iaitu kesalahan dengan sengaja menyebabkan cedera semasa melakukan samun dan jika sabit kesalahan boleh dipenjara sehingga dua puluh tahun dan denda atau sebatan.
Kumpulan suspek ini juga disiasat mengikut Seksyen 379A Kanun Keseksaan iaitu kesalahan mencuri sebuah kenderaan motor susulan penemuan motosikal yang dilaporkan hilang itu. – K! ONLINE


Tiga wanita, seorang lelaki ditahan ingkar PKP
Oleh AHMAD SHAHERMAN SHAMSURI

18 Januari 2021, 6:19 pm
PETALING JAYA – Tiga wanita ditahan selepas terlibat dengan aktiviti perjudian dalam operasi ingkar Perintah Kawalan Pergerakan (PKP) 2.0 semalam.
Ketiga-tiga suspek berusia lingkungan 50 hingga 51 tahun itu ditahan kira-kira pukul 5 petang oleh sepasukan anggota dan pegawai dari Ibu Pejabat Polis Daerah (IPD) Petaling Jaya.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kesemua suspek ditahan ketika sedang menjalankan perniagaan berkaitan di sebuah premis menjual nombor loteri yang berlesen di kawasan Taman Universiti, di sini.
“Kita menahan mereka kerana menjalankan perniagaan yang tidak tersenarai dalam perkhidmatan perlu untuk beroperasi sepanjang PKP dilaksanakan.
“Turut dirampas sekeping kertas putih bertulis beberapa angka, sekeping resit pembelian dan tujuh keping slip pembelian bertulis angka nombor loteri,” katanya dalam satu kenyataan di sini hari ini.
Terdahulu, dalam operasi sama, Nik Ezanee berkata, pihaknya telah menahan seorang lelaki warga asing kira-kira pukul 12.20 tengah hari.

Katanya, lelaki berkenaan ditahan kerana tidak memakai pelitup muka semasa berada di dalam sebuah restoran di Kota Damansara, di sini.
Mengulas lanjut, Nik Ezanee berkata, bagi tangkapan pertama, kes disiasat mengikut Seksyen 269 Kanun Keseksaan iaitu perbuatan cuai yang mungkin merebakkan jangkitan apa-apa penyakit yang berbahaya kepada nyawa.
Tambahnya, ketiga-tiga wanita itu turut disiasat mengikut Seksyen 22(b) Akta Pencegahan dan Pengawalan Penyakit Berjangkit (APPPB) 1988.
Sementara itu bagi tangkapan kedua, kes disiasat mengikut seksyen sama serta Seksyen 6(1)(c) Akta Imigresen 1959/63. – K! ONLINE.


Belum kahwin dah main dukung-dukung – Netizen
Oleh SAIRUL ZAMRI MISRANI

18 Januari 2021, 6:25 pm
PETALING JAYA – Pelakon dan pengacara Janna Nick sekali lagi menjadi bualan netizen gara-gara sekeping foto menunjukkan dirinya didukung kekasih hati, Dini Azan Schatzmann tular dalam laman sosial.
Menerusi ruangan kapsyen video TikTok yang dimuat naik dalam Instagramnya, rata-ratabnetizen meluahkan rasa berang melihat aksi Janna yang dianggap keterlaluan dan kurang sopan sebagai wanita beragama Islam.
“Sila nikmati hidup ini sementara masih solo,” tulis Janna yang ditujukan kepada Dini dalam ruangan kapsyen.
Rata-rata pengikut turut bertindak menegur dan sempat menyekolahkan Janna atau nama sebenarnya Nurul Jannah Muner, 26, yang popular menerusi drama Misteri Mona itu.
Pada hantaran sama, penerima trofi Artis Versatil Popular Anugerah Bintang Popular ke-32 itu turut memuat naik sekeping foto bersama teman lelakinya dengan menulis tarikh isitimewa, 2.2.2021 pada ruangan kapsyen.
Justeru pelbagai spekulasi dan tanda tanya dibuat netizen dengan mengandaikan adakah dia menamatkan zaman bujang dengan pemuda kacukan Melayu-Switzerland itu. – K! ONLINE


75 notis saman dikeluarkan dalam Ops Covid-19
Oleh ROSLIZA MOHAMED

18 Januari 2021, 6:23 pm
KOTA BHARU – Jabatan Pengangkutan Jalan ( JPJ) Kelantan mengeluarkan sebanyak 75 notis saman menerusi Ops Covid-19 sejak pelaksanaan Perintah Kawalan Pergerakan (PKP) di negeri ini tiga hari lalu.
Operasi pihak JPJ bersama Polis Diraja Malaysia ( PDRM) Kelantan itu diadakan di enam lokasi sekatan jalan raya (SJR) yang dikenal pasti sepanjang PKP.
Pengarah JPJ Kelantan , Hanif Yusabra Yusuf berkata, dalam operasi itu, pelbagai kesalahan dikesan terutamanya melibatkan aspek teknikal seperti mengubah suai kenderaan dan lesen tamat tempoh.
“Meskipun Ops Covid -19 ini dijalankan dengan kerjasama pihak polis, namun kesalahan tertentu kita akan keluarkan notis kepada pemandu.
“Polis pula tetap mengeluarkan saman sekiranya tidak mematuhi prosedur operasi standard (SOP) seperti tidak mempunyai surat kebenaran polis atau majikan ketika urusan rentas daerah dan negeri,” katanya.
Beliau berkata demikian ketika ditemui pemberita selepas melakukan pemeriksaan di SJR di Jambatan Sultan Yahya Petra di sini, hari ini.

Menurut Hanif Yusabra, secara purata, sebanyak 23 hingga 25 notis saman dikeluarkan setiap hari bermula Sabtu lalu.
Mengulas lanjut, menurutnya, operasi itu merupakan langkah terbaik untuk mengelakkan pengguna jalan raya daripada keluar tanpa sebarang tujuan sekali gus dapat mengelakkan penularan wabak Covid-19.
“Oleh itu, masyarakat perlu faham dalam situasi negara sekarang ini. Mereka perlu terus patuh SOP dan tahu bahawa hanya dua orang sahaja dibenarkan berada dalam kenderaan.
“Jika didapati tiada keperluan, kita akan mengarahkan mereka berpatah balik,” katanya. – K! ONLINE


Syarat pembayaran pendahuluan i-Sinar Kategori 2 dimudahkan
Oleh LUQMAN RIDHWAN MOHAMED NOR

18 Januari 2021, 5:23 pm
PETALING JAYA – Kumpulan Wang Simpanan Pekerja (KWSP) memudahkan proses pembayaran pendahuluan i-Sinar Kategori 2 dengan ahli hanya perlu mengisytiharkan secara kendiri
bahawa mereka memenuhi kriteria yang ditetapkan.
Perdana Menteri, Tan Sri Muhyiddin Yassin berkata, ahli juga perlu menghantar sendiri dokumen sokongan secara dalam talian.
“Kerajaan juga telah meminta KWSP memudahkan proses pembayaran pendahuluan ini, yang akan dibuat mulai 26 Januari. Maklumat lanjut akan diumumkan oleh KWSP dalam masa terdekat,” katanya pada sidang akhbar khas hari ini.
Beliau menjelaskan, langkah diambil KWSP itu adalah bagi menambah baik kemudahan i-Sinar, terutamanya bagi mereka yang menghadapi pelbagai cabaran akibat Perintah Kawalan Pergerakan (PKP) serta bencana banjir.
Kerajaan telah dimaklumkan bahawa KWSP akan membuat pembayaran pendahuluan sehingga RM1,000 bagi permohonan kemudahan i-Sinar Kategori 2,” katanya.
Sementara itu, Muhyiddin berkata, kerajaan memberi pelepasan cukai khas sehingga RM2,500 ke atas pembelian telefon bimbit, komputer dan tablet yang telah berakhir pada 31 Disember 2020 akan dilanjutkan setahun lagi sehingga 31 Disember 2021. – K! ONLINE


Tumbuk bonet kereta jiran, baling pasu jurujual didenda RM2,600
Oleh NUZULSHAM SHAMSUDDIN

18 Januari 2021, 5:52 pm
PETALING JAYA – Padah menumbuk bonet kereta Meecedez Benz jirannya sehingga kemek dan membaling pasu bunga, seorang jurujual didenda RM2,600 oleh Mahkamah Majistret di sini hari ini.
Majistret Muhammad Iskandar Zainol menjatuhkan hukuman itu terhadap Tan Boon Leong, 35, selepas dia mengaku bersalah atas dua pertuduhan yang disabitkan ke atasnya.
Mahkamah menjatuhkan hukuman denda RM2,500 atau penjara dua bulan bagi pertuduhan pertama manakala denda RM100 atau sehari penjara bagi pertuduhan kedua. Tertuduh membayar denda itu.
Mengikut pertuduhan pertama, lelaki itu didakwa telah melakukan khianat dengan menumbuk sehingga kemek bonet sebuah kereta jenis Mercedes Benz milik S. Selvakumar, 50,.
Bagi kesalahan itu pertuduhan dikemukakan mengikut Seksyen 427 Kanun Keseksaan yang membawa hukuman penjara tidak kurang satu tahun dan maksimum lima tahun, atau denda atau kedua-duanya jika sabit kesalahan.
Bagi pertuduhan kedua, dia didakwa telah berkelakuan kurang sopan dengan membaling pasu bunga ke arah mangsa sama mengikut Seksyen 14 Akta Kesalahan-Kesalahan Kecil 1955 yang membawa hukuman denda maksimum RM100 jika sabit kesalahan.

Kedua-dua kesalahan didakwa dilakukan di kawasan kejiranan di Jalan Puteri, Bandar Puteri, Puchong, di sini, pukul 11.30 malam pada 23 November 2020.
Terdahulu, Timbalan Pendakwa Raya ‘Atifah Hazimah Wahab memohon mahkamah menjatuhkan hukuman setimpal berbentuk pengajaran terhadap tertuduh dengan mengambil kira kerugian yang dialami mangsa.
Bagaimanapun, Boon Leong yang diwakili peguam Chuan Shyue Chien merayu dikenakan denda ringan atas alasan anak guamnya merupakan penanggung utama keluarga.
“Tertuduh juga telah insaf dan tidak akan mengulangi kesalahan sama di masa akan datang,” katanya. – K! ONLINE


Hospital swasta perlu terima pesakit Covid-19 segera
Oleh MOHD RIDZAUDDIN ROSLAN

18 Januari 2021, 5:33 pm
PETALING JAYA – Pengendali hospital swasta disarankan menerima segera pesakit Covid-19 bagi mengurangkan kesesakan dan fasiliti milik hospital kerajaan.
Presiden Kongres Kesatuan Pekerja-Pekerja Dalam Perkhidmatan Awam (Cuepacs), Adnan Mat berkata, ia merupakan masa sesuai untuk hospital swasta menyelamatkan nyawa rakyat Malaysia.
“Pihak pengendali hospital swasta perlu mengeluarkan garis panduan yang jelas dengan segera kepada kerajaan dan orang awam mengenai kesediaan mereka untuk menerima dan merawat pesakit Covid-19.
“Cuepacs tidak mahu pengumuman yang dibuat oleh kerajaan hanya disambut oleh sebahagian kecil saja daripada pengendali hospital swasta atau sekadar buat cukup syarat saja,” katanya di sini tadi.
Katanya, semua pihak juga perlu berkongsi kepakaran dan tenaga untuk menyelamatkan negara daripada pandemik Covid-19. – K! ONLINE


Seremban dan Port Dickson kena PKP bermula esok
Oleh NUR HUDA MUSA

18 Januari 2021, 6:12 pm
PETALING JAYA – Sidang khas hari ini bersetuju untuk melaksanakan Perintah Kawalan Pergerakan (PKP) di daerah Seremban dan Port Dickson selama 14 hari bermula esok sehingga 1 Februari 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan kadar insiden jangkitan di daerah itu sangat tinggi dan berlaku peningkatan kes secara ketara dalam tempoh 14 hari iaitu dari 777 hingga 876 kes.
“Selain itu, kebanyakan mukim di Seremban juga adalah Zon Merah iaitu tujuh daripada sembilan mukim. Bilangan kes yang dilaporkan dalam masa 14 hari di tujuh mukim adalah dalam lingkungan 56 hingga 283 kes.
“Manakala di Port Dickson, KKM mengesahkan terdapat peningkatan kes positif Covid-19 secara mendadak dalam tempoh 14 hari yang melibatkan beberapa kluster iaitu daripada 35 kepada 167 kes,” katanya dalam satu kenyataan di sini hari ini.
Dalam pada itu Ismail Sabri Yaakob berkata, sidang khas hari ini turut bersetuju untuk menamatkan PKPD di Kampung Timbang Dayang, Kota Belud, Sabah pada hari ini, 18 Januari 2021 seperti yang dijadualkan.
“Sehingga kini, KKM telah melaksanakan 516 ujian saringan dan daripada jumlah itu sebanyak 53 kes positif Covid-19 telah direkodkan.

“KKM turut mengesahkan baki kes aktif di lokaliti ini terkawal dimana kes terakhir direkodkan adalah pada 11 Januari 2021 dan tiada lagi sampel menunggu keputusan,” jelasnya.
Terdahulu, kerajaan sebelum ini telah melaksanakan Perintah Kawalan Pergerakan Diperketatkan (PKPD) di Kampung Timbang Dayang, Kota Belud, Sabah yang dijadualkan tamat pada hari ini, 18 Januari 2021. – K! ONLINE


Persenda Norlia Ghani, ‘Rosmah’ dikecam teruk
Oleh MOHD. HAIKAL ISA

18 Januari 2021, 6:31 pm
PETALING JAYA – Gara-gara ciapan rawak, satu akaun parodi menerusi Twitter berdepan kecaman hebat daripada peminat pelakon senior dan berpengalaman, Norlia Ghani.
Semuanya bermula apabila pemilik akaun berkenaan yang tidak dapat dikenal pasti identiti sebenar itu memuat naik ciapan membandingkan kecantikan pelakon Kavita Sidhu pada usia 49 tahun dengan Norlia pada usia 30 tahun.
“Kavita Sidhu umur 49. Engkau orang umur 30 dah rupa Norlia Ghani” ciap pemilik akaun parodi @IsteriNajib itu berserta beberapa tangkap layar foto Kavita termasuk foto berbikini.
Ciapan berkenaan mencetuskan kemarahan ramai, termasuk seorang pereka fesyen yang juga pemilik jenama Furby and Sugar, Januar Haikal. Dakwa Januar, Norlia mempunyai pertalian darah dengannya.
“Norlia Ghani is my auntie (Norlia Ghani ialah ibu saudara saya). And she works really hard at her age (dan dia bekerja keras pada usianya). I don’t know what and how to feel when I see this kind of comparison. (Saya tak tahu dan nak rasa rasa bagaimana bila saya saya nampak perbandingan sebegini).
“Semoga Allah merahmati anda.

“Saya berharap anda dapat semua perhatian yang anda mahukan. Doakan auntie Norlia Ghani supaya dia dimurahkan rezeki dan panjang umur serta sentiasa dilindungi Allah SWT. Terima kasih kerana menghargai bakat beliau,” ciap Januar.
Disebabkan isu yang menjadi sohor kini dalam Twitter, netizen mula mengenang drama, iklan dan filem yang pernah dijayakan Norlia.
Norlia atau nama lengkapnya, Norlia Ghani Abdul Hamid, kini sudah berusia emas iaitu 72 tahun. Beliau juga merupakan ibu kepada pelakon terkenal, Rusdi Ramli.
“Norlia Ghani ini pun mak iklan susu pekat dan mak iklan sabun pinggankan?,” ciap seorang netizen terus mengenang nostalgia.
Norlia cukup dikenali rakyat Malaysia sebagai dramatis hebat yang tidak pernah gagal membawakan watak air mata. Antara drama lakonannya yang berbekas dalam ingatan khalayak, termasuklah Quran Buruk, Liang Lahad dan Tanah Kubur. – K! ONLINE


Wanita maut, suami parah kereta langgar belakang lori
Oleh ASLIZA MUSA

18 Januari 2021, 5:28 pm
TELUK INTAN – Seorang wanita maut manakala suaminya parah setelah kereta dipandu anak lelaki mereka melanggar belakang sebuah lori yang diletakkan di bahu jalan di Kilometer 8, Jalan Changkat Jong di sini hari ini.
Dalam nahas pada pukul 9 pagi itu, Siti Zaleha Sharani, 65, maut di tempat kejadian manakala suaminya, Azizan Md lsa @ Mat Isa, 75, cedera parah dan anak lelaki mereka, Mohammad Saiful, 26, pula luka di tangan kiri.
Ketua Polis Daerah Hilir Perak, Asisten Komisioner Kamarudin Mat Salleh berkata, kejadian berlaku melibatkan kereta jenis Proton Saga FLX dinaiki tiga beranak itu dan sebuah lori jenis Hino.
Katanya, ketika kejadian, kereta dipandu Mohammad Saiful dalam perjalanan dari Bidor menghala ke Teluk Intan manakala lori tersebut berada di bahu jalan arah ke Teluk Intan.
“Sampai di lokasi kejadian, kereta dipandu lelaki itu dipercayai mengelak ke kiri jalan disebabkan sebuah kenderaan tidak pasti yang berada di hadapannya hendak masuk ke simpang sebelah kanan.
“Akibat kejadian tersebut, kereta berkenaan telah terlanggar belakang lori yang diletak di bahu jalan.

“Pelanggaran itu menyebabkan Siti Zaleha yang duduk di bahagian penumpang hadapan cedera parah dan meninggal dunia di tempat kejadian,” katanya.
Menurut beliau, mayat mangsa dihantar ke Unit Forensik Hospital Teluk Intan untuk bedah siasat dengan suami dan anaknya yang cedera turut menerima rawatan di hospital sama.
Katanya, siasatan awal mendapati punca kemalangan itu berlaku setelah kereta dinaiki tiga beranak itu melanggar belakang lori.
“Siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE